Masih ada individu degil, tak percaya kewujudan Covid-19

Pandemik Covid-19 sudah hampir 2 tahun, tetapi masih ada lagi yang tak percaya Covid-19 itu wujud. Sedangkan sudah banyak kajian dan laporan pakar seluruh dunia menerangkan wujudnya Covid-19.

Bahkan seluruh negara di dunia sedang bertungkus-lumus untuk keluar dari pandemik ini dengan segera.

Seperti biasa, bagi individu yang masih degil menerima hakikat bahawa Covid-19 itu telahpun meragut jutaan nyawa dan memberi kesan kepada berbilion manusia, akan cuba mencari helah apa sahaja yang dikaitkan dengan kewujudan Covid-19.

Apabila viral sahaja artikel berkaitan dengan penafian wujudnya Covid-19 mereka akan terus berkongsi dengan rakan taulan dan di media sosial serta mereka memberikan hujah-hujah falasi yang semata-mata ingin menyedapkan hati mereka sahaja.

Contohnya terdapat satu artikel yang kononnya telah di tulis oleh seorang profesor virologi yang mendakwa bahawa beliau telah pun membuat ujikaji ke atas pesakit positif covid-19.

Prof Dr. Robert Oswald, dari Cornell University dipetik membuat ujian electron microscope sampel pesakit dan mendakwa bukannya virus Covid-19 yang ditemui, tetapi virus influenza.

Tulisan itu menjadi viral sehinggakan Prof Dr Robert Oswald sendiri mengeluarkan kenyataan penafian. Bahkan beliau menyatakan virus Covid-19 itu wujud dan menjadi pandemik.

Nasihat saya kepada orang ramai supaya jangan terus percaya segala sebaran yang tidak tahu hujung pangkalnya itu.

Bahkan apa yang dipaparkan itu tidak pun menggambarkan perkara yang sebenar berlaku di dalam realiti kehidupan sekarang ini.

Oleh itu apa saja isu berbangkit berkaitan dengan berita perubatan ini rujuklah kepada pihak yang lebih berwibawa.

Terdapat banyak web site pihak yang berautoriti menjawab segala tuduhan yang tidak benar.

Bakinya lagi adalah sama ada kita menggunakan maklumat yang kita terima itu atas neraca ilmu benar atau tidak.

Dr Suhazeli Abdullah
Pakar Kesihatan Keluarga


Muhyiddin tawar letak jawatan presiden demi maruah, tapi ditolak

Tan Sri Muhyiddin Yassin mengesahkan beliau telah menawarkan meletak jawatan Presiden Bersatu susulan beberapa pertuduhan yang dihadapi di mahkamah pada Jumaat lalu.

Tawaran meletak jawatan itu, kata bekas Perdana Menteri kelapan adalah bersesuaian dengan mendukung prinsip dan moto perjuangan Bersatu iaitu ‘Bersatu, Bermaruah dan Beramanah.

“Saya ingin memaklumkan bahawa di dalam Mesyuarat Majlis Pimpinan Tertinggi (MPT) Bersatu semalam saya telah menawarkan untuk meletakkan jawatan sebagai Presiden Bersatu.

“Ini adalah disebabkan oleh kedudukan saya pada masa ini yang sedang berhadapan dengan beberapa pertuduhan di mahkamah.

“Sebagai mendokong prinsip dan motto perjuangan parti kita iaitu “Bersatu, Bermaruah dan Beramanah”, saya mengambil tanggungjawab sepenuhnya di atas pertuduhan terhadap diri saya,” katanya merasmikan Perhimpunan Agung Tahunan (PAT) Bersatu di Menara PGRM di ibu negara hari ini (Ahad, 12 Mac 2023).

Bagaimanapun, Muhyiddin yang juga Pengerusi Perikatan Nasional (PN) berkata, MPT Bersatu telah menolak tawarannya untuk mengosongkan kerusi presiden.

“Perwakilan pada hari ini juga telah meluluskan usul menolak peletakan jawatan Presiden dan atas kehendak Perhimpunan Agung Tahunan, saya meneruskan tugas saya sebagai Presiden parti.

“Saya amat terharu dengan sokongan saudara dan saudari semua kepada saya dan dengan ini saya mengucapkan terima kasih,” katanya.

Semalam, Setiausaha Agung Bersatu, Datuk Seri Hamzah Zainudin berkata MPT sebulat suara menolak perletakan jawatan Muhyiddin sebagai presiden parti.

“Ini kerana MPT menegaskan bahawa pertuduhan ke atas beliau dibuat atas jawatan sebagai Presiden Bersatu dan bukannya pertuduhan atas kapasiti peribadi.

“MPT memohon semua ahli dan penyokong bersabar dan bertenang dalam menghadapi ujian yang besar terhadap Presiden dan parti Bersatu dengan fitnah dan kezaliman,” katanya.


Indonesia rekod 44,721 kes baharu, 1,093 kematian

Indonesia pada Ahad merekodkan 44,721 kes baharu Covid-19 menjadikan jumlah keseluruhan dijangkiti wabak itu sejak Mac tahun lalu kepada 2,877,476 kes, kata Pasukan Petugas Tindakbalas Covid-19.

Daripada 34 wilayah di Indonesia, Jakarta mencatatkan peningkatan kes tertinggi harian dengan 9,128 kes, diikuti Jawa Barat (7,777 kes) dan Jawa Timur (5,726 kes).

Sementara itu dalam tempoh sehari sahaja seramai 29,264 pesakit dilaporkan sembuh menjadikan jumlah kes sembuh sebanyak 2,261,658 dengan Jakarta melaporkan ke sembuh tertinggi iaitu 11,857 pesakit.

Melalui data yang dikeluarkan pasukan itu, Indonesia turut melaporkan 1,093 kes kematian dalam tempoh 24 jam lalu menjadikan jumlah keseluruhan kematian sebanyak 73,582.

Jumlah kematian tertinggi dilaporkan di Jawa Timur sebanyak 328 pesakit.

Pasukan itu juga merekodkan 14,364 kes aktif atau pesakit yang menerima rawatan dan melakukan kuarantin kendiri, menjadikan keseluruhan kes aktif sebanyak 542,236.

Jumlah yang disyaki dijangkiti juga meningkat kepada 253,785 kes. – Agensi


Kit ujian pantas tak mampu kesan varian Omicron: FDA

Pentadbiran Makanan dan Ubat-ubatan (FDA) Amerika Syarikat (AS) berkata kit ujian pantas Covid-19 di rumah kebarangkalian memberikan keputusan negatif palsu terhadap pengesanan jangkitan varian Omicron.

Kenyataan itu menyusul setelah AS berdepan lonjakan kes Covid-19, dengan pakar menyifatkan kebanyakan jangkitan varian tersebut gagal dikesan melalui ujian saringan kendiri.

Selain itu, tempoh menunggu untuk ujian Polymerase chain reaction (PCR) yang lebih tepat adalah lebih lama, manakala bekalan kit ujian saringan di rumah pula adalah sangat terhad.

Dalam satu kenyataan, FDA memaklumkan agensi itu bakal bekerjasama dengan Institut Kesihatan Nasional (NIH) untuk mengkaji prestasi ujian saringan di rumah, yang dikenali sebagai ujian antigen, terhadap sampel pesakit dijangkiti varian Omicron.

“Data awal mendapati ujian antigen memang mampu mengesan Omicron, tetapi mungkin nilai sensitivitinya semakin berkurangan,” jelas agensi itu,

Sensitiviti itu ialah ukuran sejauh mana kemungkinan ujian berkenaan dapat mengesan jangkitan varian itu.

Jelasnya, ujian sebelum ini hanya menumpukan pada sampel virus yang dinyah aktif menggunakan haba berbanding terhadap virus hidup yang memberikan keputusan lebih baik dan tiada kekurangan prestasi dikesan setakat ini.

FDA menyatakan pihaknya akan terus membenarkan penggunaan ujian antigen, berfungsi untuk mengesan protein permukaan Covid-19 dan individu perlu terus menggunakannya mengikut arahan.

Contohnya, beberapa kit ujian pantas memerlukan pengguna untuk melakukan dua ujian saringan dengan jarak masa tertentu untuk mengesahkan keputusan negatif.

Jika seseorang individu itu diuji negatif dengan kit ujian pantas tetapi masih dianggap mungkin dijangkiti Covid-19, sama ada sekiranya mempunyai gejala atau terdedah kepada kontak rapat, mereka disyorkan untuk melakukan ujian molekul seperti PCR.

Dengan itu, ia lebih berupaya mengesan bahan genetik virus itu dan ia adalah lebih tepat kerana terdapat berjuta-juta salinan virus RNA mahupun jumlah yang dikesan adalah kecil. – Agensi


Covid-19 : Kes harian Australia cecah 2,000 kes

Australia mencatat peningkatan kes harian Covid-19 dalam tempoh 24 jam, sebanyak 2,029 jangkitan baharu walaupun negara itu masih di bawah penutupan sekatan dan kadar vaksinasi meningkat.

Wilayah New South Wales merekodkan 623 kes baharu dan enam kematian, menunjukkan penurunan dari semalam iaitu sebanyak 667 kes dan 10 kematian.

Manakala di Victoria, terdapat 1,377 jangkitan baharu Covid-19, meningkat daripada semalam iaitu 1,220 dan enam kematian baharu dilaporkan.

Wilayah Ibu Kota Australia juga turut merekodkan 28 kes baharu melibatkan jangkitan tempatan dan dua kematian, manakala wilayah Queensland melaporkan satu kes melibatkan jangkitan tempatan.

Sebelum ini, Queensland sudah melaksanakan penutupan sementara namun, tindakan itu dikritik oleh Ketua Pegawai Kesihatan, Jeanette Young memberitahu tindakan itu perlu ditarik balik kerana pesakit yang dijangkiti itu sudah divaksin lengkap dan semua anggota keluarganya disahkan negatif selepas diuji.

Namun begitu, Sabtu lalu, wilayah Victoria merekodkan kes di paras tertinggi sejak wabak ini mula menular pada Mac tahun lalu dengan 1,488 jangkitan di wilayah itu.

Pegawai Negeri memaklumkan lonjakan kes baharu itu berpunca dari tindakan melanggar peraturan perintah berkurung apabila orang ramai menghadiri perlawanan akhir bola sepak Australia pada hujung minggu lalu.

Kebanyakkan kes baharu yang dilaporkan semalam melibatkan mereka berumur 10 ke 29 tahun.

Selain itu, Ahad lalu, Ibu Kota Melbourne diisytiharkan sebagai ibu kota terlama menjalani perintah berkurung dengan jumlah 245 hari sejak Mac tahun lalu, mengatasi Buenos Aires.

Mulai 11 Oktober ini, New South Wales akan mula melonggarkan sekatan apabila hampir 70 peratus penduduknya yang berumur 16 tahun ke atas disasarkan akan divaksin lengkap.

Sehingga hari ini, hampir 67 peratus dari penduduk di NSW sudah divaksin lengkap.

Sementara itu, wilayah Victoria juga mensasarkan untuk menyuntik hampir 70 peratus penduduknya mulai 26 Oktober ini, dan sehingga hari ini, sekitar 52 peratus dari penduduknya sudah divaksin lengkap.


Amaran ribut petir hari ini

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka di beberapa negeri, termasuk Sabah dan Sarawak, sehingga malam ini (Selasa, 18 Oktober 2022).

Di Selangor, MetMalaysia meramalkan ribut petir, hujan lebat dan angin kencang di Klang, Gombak, Petaling, Kuala Langat, Hulu Langat dan Sepang, selain di Kuala Lumpur dan Putrajaya sehingga 2 petang ini.

MetMalaysia berkata amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia dalam kenyataan pagi ini.

Bagi seluruh Semenanjung pada sebelah pagi, cuaca diramal hujan di beberapa tempat di Kedah, Perak, Perlis, Pulau Pinang, Negeri Sembilan, Melaka dan Johor. Manakala ribut petir berlaku di pedalaman pantai barat, Sandakan dan Kudat, Sabah, serta Labuan.

Manakala di Sarawak, ribut petir dijangka berlaku di Sarikei, Sibu, Mukah dan Kapit, sementara hujan di satu dua tempat di Kuching, Serian, Samarahan, Sri Aman, Betong, Bintulu, Miri dan Limbang.

Pada sebelah petang pula ribut petir di beberapa tempat di Kedah, Perlis, ribut petir di beberapa tempat di Perlis, Kedah, Pulau Pinang, Kelantan, Terengganu, Pahang, Johor, pedalaman Negeri Sembilan, dan Perak.

Di Sabah dan Sarawak, hujan diramal berlaku di satu dua tempat di Sandakan, Tawau, Kudan dan Labuan, manakala di Sarawak melibatkan Kuching, Serian, Samarahan, Betong, Sarikei, Sibu, Mukah, Kapit, Bintulu, Miri dan Limbang.

Pada sebelah malam, ribut petir dijangka berlaku di satu dua tempat di Kelantan, Terengganu dan Pahang, manakala hujan di satu dua tempat di Kedah dan Pulau Pinang, Perlis dan Perak.

Di Sabah, hujan dijangka berlaku di satu dua tempat di pedalaman, Pantai Barat, Tawau, Sandakan, Kudat dan Labuan, manakala di Sarawak hujan di satu dua tempat di Sri Aman, Betong, Sarikei, Sibu, Mukah dan Bintulu.


Jangan sekat Islam disebar kerana berbeza fahaman politik: Muhyiddin

Kerajaan Pakatan Harapan (PH) dan Barisan Nasional (PH-BN) yang baharu beberapa hari memerintah diharap tidak menyekat atau mengekang penyebaran dan pengajaran agama Islam di negara ini semata-mata disebabkan perbezaan fahaman politik.

Pengerusi Perikatan Nasional Tan Sri Muhyiddin Yassin turut menggesa pihak berkuasa berkaitan tidak mengambil tindakan terhadap pendakwah dan ahli jawatankuasa (AJK) masjid, semata-mata kerana berlainan fahaman politik.

“Saya telah membaca berita berkenaan beberapa orang pendakwah terkenal yang dilarang memberi ceramah di masjid dan juga di televisyen. Ada juga yang video Tik Tok ceramah mereka disekat.

“Saya juga melihat video yang viral berkenaan AJK beberapa masjid di Pulau Pinang yang meletak jawatan kerana mendakwa terdapat campur tangan daripada kerajaan negeri berkenaan kedudukan mereka yang telah dipilih oleh ahli-ahli kariah

“Saya berharap pihak berwajib tidak mengambil tindakan terhadap para pendakwah dan AJK masjid semata-mata kerana berlainan fahaman politik.

“Pihak berwajib yang mentadbir urusan agama Islam tidak seharusnya mengekang penyebaran dan pengajaran Islam berdasarkan pegangan Ahli Sunnah Wal Jemaah secara ketat sehingga menafikan orang Islam menimba ilmu di tempat perhimpunan orang Islam,” katanya dalam satu kenyataan malam ini (26 Disember 2022).

Beliau berkata demikian susulan tindakan pihak berkaitan yang melarang penceramah agama, khususnya yang mengkritik kerajaan PH-BN, diharamkan daripada mengajar agama Islam sama ada di masjid atau melalui televisyen.

Difahamkan, kerajaan baharu Malaysia bertindak demikian susulan pengaruh kuat pendakwah berkenaan sehingga PH dan BN menghadapi masalah ketika Pilihan Raya Umum Ke-15 (PRU-15) lalu.

Mengulas lanjut, Muhyiddin yang juga Presiden Bersatu dan bekas Perdana Menteri juga berharap pihak pengurusan masjid dibenarkan menguruskan masjid mereka sendiri.

“Demikian juga pengurusan masjid yang dibuat dengan memilih AJK secara demokratik oleh ahli-ahli kariah tidak harus dipolitikkan dengan menafikan jemaah Islam menguruskan masjid mereka sendiri.

“Saya tahu ramai pihak berpengaruh termasuk pendakwah bebas dan artis terkenal yang memberikan sokongan terbuka kepada Perikatan Nasional dalam PRU-15 yang lalu.

“Ada juga pihak yang menyatakan sokongan terbuka kepada parti-parti lain termasuk Pakatan Harapan dan Barisan Nasional. Ini adalah hak mereka dalam sebuah negara demokrasi.

“Selepas PRU selesai, seeloknya tiada sebarang tindakan diambil ke atas mana-mana pihak yang menyatakan sokongan terbuka kepada mana-mana parti politik. Barulah boleh dikatakan pilihan raya di negara kita dijalankan secara bebas, adil dan kompetitif,” katanya.


Ringgit terus menyusut menghampiri RM4.50 berbanding dolar

Ringgit meneruskan kerugian minggu lalu untuk ditutup rendah berbanding dolar Amerika Syarikat (AS) hari ini ekoran kebimbangan terhadap ekonomi global yang lembap, kata pakar ekonomi.

Pada jam 6 petang, mata wang tempatan susut kepada 4.4960/4985 berbanding dolar AS daripada 4.4765/4835 pada penutup Jumaat, menurut laporan Bernama.

Ketua Ekonomi Bank Muamalat Malaysia Bhd, Dr Mohd Afzanizam Abdul Rashid, berkata ringgit melepasi paras 4.5000 hari ini, dan kebimbangan mengenai ketidaktentuan terhadap had hutang AS nampaknya menjadi tumpuan yang mengakibatkan pelabur kekal berhati-hati.

“Sekiranya penarikan had hutang ditangguhkan, risiko mungkir bagi kerajaan AS akan meningkat kerana mereka tidak boleh membiayai semula pinjaman sedia ada dan meningkatkan wang tunai tambahan bagi perbelanjaan mereka.

“Jadi pada masa ini ia berada dalam mod mengelak risiko. Jangkaan ringgit kekal lemah sehingga kebuntuan had siling hutang diselesaikan,” katanya.

Ketika ditutup, ringgit diniagakan kebanyakannya rendah berbanding sekumpulan mata wang utama.

Ia susut berbanding euro kepada 4.8863/8890 daripada 4.8839/8915 pada penutup Jumaat dan jatuh berbanding pound Britain pada 5.6169/6200 berbanding 5.6082/6169 sebelum ini tetapi meningkat berbanding yen Jepun kepada 3.3010/3031 daripada 3.3233/3290.

Ringgit juga diniagakan kebanyakannya rendah berbanding mata wang ASEAN.

Unit tempatan itu menyusut berbanding baht Thailand kepada 13.3045/3174 daripada 13.1658/1922 pada penutup Jumaat dan susut berbanding rupiah Indonesia kepada 303.6/304.0 daripada 303.4/304.1 pada minggu lalu.

Ia juga jatuh kepada 3.3592/3616 berbanding dolar Singapura daripada 3.3552/3609 pada Jumaat lalu tetapi hampir tidak berubah berbanding peso Filipina kepada 8.02/8.03 daripada 8.02/8.04.


15,808,761 terima dos penggalak, 310 kanak-kanak lengkap dua dos

Seramai 48,516 individu dewasa menerima suntikan dos penggalak semalam (31 Mac 2022), hari terakhir sebelum status MySejahtera berubah menjadi tidak lengkap sekiranya mana-mana individu belum mengambil dos ketiga itu.

Sejak 1 Oktober 2021 hingga semalam seramai 15,808,761 atau 67.2 peratus individu dewasa menerima dos penggalak, sekali gus melengkapkan tiga dos suntikan vaksin Covid-19 sejak Program Imunisasi Covid-19 Kebangsaan (PICK) dilancarkan 24 Februari tahun lalu.

Sementara itu, seramai 22,953,296 atau 97.6 peratus individu dewasa telah menerima dua dos, manakala 23,228,967 atau 98.8 peratus lagi menerima sekurang-kurangnya satu dos.

Selain itu, seramai 2,851,819 atau 91.7 peratus remaja berusia 12 hingga 17 tahun telah lengkap menerima dua dos, dan 2,948,197 atau 94.8 peratus lagi menerima sekurang-kurangnya satu dos.

Belum ada program suntikan dos penggalak kepada remaja setakat ini.

Sejak 3 Februari lalu hingga semalam juga seramai 310 kanak-kanak berusia lima hingga 11 tahun telah menerima dua dos vaksin Covid-19.

Manakala seramai 1,329,638 atau 37.4 peratus kanak-kanak lagi menerima sekurang-kurangnya satu dos.

Mulai hari ini, status vaksinasi Covid-19 akan menjadi tidak lengkap bagi penerima vaksin Sinovac berusia 18 tahun dan ke atas dan penerima semua jenis vaksin dos primer berusia 60 tahun dan ke atas, yang belum menerima dos penggalak.

Bagi kumpulan berkenaan, mereka masih boleh melakukan aktiviti yang dibenarkan ke atas individu yang menerima vaksinasi lengkap seperti makan di retoran, memasuki pusat beli-belah, tempat kerja dan rumah ibadat.

Menurut Kementerian Kesihatan (KKM) seseorang individu diiktiraf sebagai telah lengkap vaksinasi dos primer apabila telah memenuhi kriteria berikut:

Bagi jenis vaksin yang memerlukan dua dos suntikan (Pfizer, AstraZeneca dan Sinovac), individu berkenaan mestilah telah melepasi hari ke-14 daripada tarikh suntikan dos kedua; dan

Bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke-14 daripada tarikh suntikan.


Maszlee calon Layang-Layang, DAP terlepas hasrat letak Marina Ibrahim

Desas-desus berhubung ‘perebutan’ kerusi Dewan Undangan Negeri (DUN) Layang-Layang yang akan ditandingi pada Pilihan Raya Negeri (PRN) Johor antara DAP dan PKR, sejak beberapa hari lalu, berakhir sudah.

DAP terpaksa mengalah dengan kehendak PKR yang mencalonkan Ahli Parlimen Simpang Renggam, Maszlee Malik, untuk kerusi DUN berkenaan, dan mengetepikan Marina Ibrahim.

Sebelum ini, DAP ingin meletakkan Marina yang juga Penolong Setiausaha Publisiti DAP negeri di DUN Layang-Layang, dan pada masa sama Presiden PKR Datuk Seri Anwar Ibrahim mahukan anak murid baharunya itu bertanding di kawasan berkenaan.

Pemilihan Maszleen diumumkan sendiri Anwar hari ini, sekali gus menjadikan beliau sebagai sandaran Pakatan Harapan (PH) untuk menduduki kerusi Menteri Besar sekiranya gabungan AMANAH, DAP, PKR dan MUDA itu menang PRN Johor.

Pada Pilihan Raya Umum Ke-14 (PRU14) lalu, kerusi DUN Layang-Layang dimenangi calon BN, Onn Hafiz Ghazi dengan majoriti 364 undi mengalahkan calon PKR dan PAS.

PKR ketika itu meletakkan Murugan Muthu Samy memperoleh 7,085 undi, dan Mohd Jubri Selamat (PAS) mendapat 1,339 undi, manakala Onn sendiri sebanyak 7,449 undi.

Anwar dalam ucapannya dilaporkan berkata, PKR sebenarnya tidak menggalakkan Ahli Parlimen mereka bertanding pada peringkat Dewan Undangan Negeri (DUN), namun pengecualian itu diberikan kepada Maszlee kali ini.

“Ahli Parlimen kita (PKR), kita tak cadang untuk bertanding (DUN), tapi satu sahaja kita beri pengecualian di Johor iaitu Dr Maszlee Malik di Layang-Layang. Ini kerana kita nak tonjolkan beliau sebagai tokoh kita di negeri ini yang boleh membantu dengan pengalamannya.

“Tetapi untuk nama-nama lain di zon tengah yang sepatutnya diumumkan hari ini, saya tangguh dahulu sekejap, biar ‘suspen’ sedikit,” katanya ketika berucap di Rengit, hari ini.

Terdahulu, Anwar mengumumkan lima calon PKR iaitu Fakharuddin Moslim bagi kerusi Pasir Raja; S Gopalakrishnan (Tiram); Napsiah Khamis Maharan (Kempas) dan Chiong Sen Sern (Bukit Batu).

Sementara itu, Maszlee berkata, beliau terharu dengan kepercayaan parti kerana pada asalnya jika mengikut peraturan tidak rasmi PKR, Ahli Parlimen tidak akan bertanding di DUN seperti dimaklumkan Anwar.

“Tapi parti putuskan untuk saya turun bertanding demi untuk menawan Layang-Layang yang kalah dan demi memastikan kawasan lain juga dapat dibantu. Apa sahaja tanggungjawab saya cuba laksanakan sebaik mungkin dengan sokongan jentera dan penyokong dalam Parlimen Simpang Renggam,” katanya.


PM kena berani, jangan risau pembangkang sokong sampai PRU: Mat Sabu

Perdana Menteri Datuk Seri Ismail Sabri Yaakob perlu berani dan tidak takut kedudukannya tergugat kerana blok pembangkang akan menyokongnya sehingga Pilihan Raya Umum (PRU) depan, kata Mohamad Sabu.

Presiden Amanah itu mendakwa Ismail Sabri seolah menjadi tawanan individu tertentu khususnya dikalangan pemimpin UMNO daripada kluster mahkamah sehingga terpaksa tunduk terhadap tuntutan mereka dan diberikan layanan istimewa.

“Jangan jadi seperti tawanan yang dikawal oleh orang tertentu. Mengenai Pilihan Raya Negeri (PRN) Melaka, sehingga kini dia (Ismail Sabri) tidak mengumumkan apa-apa.

“Apakah SOPnya? Apa yang kita ada ialah Menteri ini atau Menteri itu yang membuat pengumuman,” katanya di Dewan Rakyat hari ini.

Untuk rekod, Ismail Sabri tidak mengeluarkan sebarang kenyataan berhubung PRN Melaka walaupun terdapat pemimpin dikalangan partinya sendiri melanggar banyak prosedur operasi standard (SOP) berkaitan Covid-19.

Malah, larangan berhimpun juga dikeluarkan oleh Menteri Kesihatan Khairy Jamaluddin Abu Bakar bagi menghalang sebarang aktiviti sedemikian dijalankan oleh parti politik yang akan bertanding di Melaka.

Beliau juga tidak berani menegur pemimpin atasan UMNO terutamanya bekas Presidennya, Datuk Seri Najib Razak yang secara terang-terangan melakukan pelanggaran SOP dengan turun setiap minggu berjumpa orang ramai di Melaka secara berkumpulan.

Menurut Mohamad lagi, tiada guna Memorandum Persefahaman (MOU) dimerterai antara kerajaan dengan blok pembangkang, Pakatan Harapan (PH) jika Ismail Sabri tidak bertegas dalam isu melibatkan urus tadbir kerajaan.

“Perdana Menteri mesti tunjukkan ‘kuasa’ beliau dalam menguruskan kerajaan. Jangan ada sebarang ancaman daripada mana-mana pihak. Itulah sebabnya kami menandatangani MoU supaya (Ismail) boleh kekal sehingga pilihan raya akan datang.

“Tetapi dia nampaknya tidak berani melakukan sesuatu yang berbeza untuk menyelamatkan Malaysia,” katanya lagi.

Pada 13 September lalu, PHdan kerajaan menandatangani MoU Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.


Lima juta kematian Covid-19 direkod dunia: WHO

Jumlah kes Covid-19 di dunia kini sudah melepasi 236 juta orang, manakala lima juta nyawa terkorban, menurut statistik terbaru Pertubuhan Kesihatan Sedunia (WHO) pada Selasa.

Agensi Berita Jordan (Petra) melaporkan jumlah kematian mingguan menurun di paras terendah sejak 2020, ketika awal gelombang jangkitan kedua, selepas penurunan berterusan bermula akhir Ogos.

Jumlah vaksin yang diedarkan sehingga 4 Okt berjumlah 123 dos per 100 orang di Amerika Utara, berbanding hanya 11 dos di Afrika, menurut statistik itu.

Rata-rata penerima vaksin di separuh benua Afrika tidak melebihi dua peratus berbanding jumlah penduduk.


PKP 3.0 dilanjut sehingga 28 Jun

Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini menerima cadangan dan pembentangan dari Kementerian Kesihatan Malaysia (KKM) dan bersetuju melanjutkan Perintah Kawalan Pergerakan (PKP) 3.0 selama dua minggu lagi.

Menteri Kanan (Kluster Keselamatan) Datuk Seri Ismail Sabri Yaakob berkata Perintah Kawalan Pergerakan (PKP) 3.0 yang dijadualkan tamat Isnin ini disambung hingga 28 Jun berikutan jumlah kes harian Covid-19 yang masih tinggi.

“Keputusan ini dibuat setelah mengambil kira jumlah kes harian masih tinggi melebihi 5,000 sehari dengan purata kes baharu sehingga semalam ialah 6,871,” katanya dalam satu kenyataan media hari ini.

Beliau berkata senarai prosedur operasi standard (SOP) bagi setiap aktiviti perkilangan, perniagaan dan industri masih kekal seperti mana diumumkan sebelum ini yang boleh dirujuk dari laman sesawang kementerian berkaitan.

Katanya maklumat lanjut SOP pula boleh diperoleh menerusi laman sesawang MKN di www.mkn.gov.my.

Katanya oleh kerana semua senarai SOP adalah sama seperti sebelum ini, maka beliau berharap tiada lagi kekeliruan dalam pelaksanaan penguatkuasaan SOP di lapangan yang akan mengakibatkan rakyat terkesan.

Dalam pada itu Ismail Sabri berkata Perintah Kawalan Pergerakan Diperketatkan (PKPD) akan dilaksanakan di beberapa lokaliti di Sabah iaitu Kampung Kadazan, Tawau; Kampung Lobou 1 dan Kampung Bukit Permai di Kota Kinabalu; Taman Villa Felca Nambazan, Penampang serta Kampus Universiti Utara Malaysia, Sintok, Kedah bermula 13 hingga 26 Jun ini.

Pelaksanaan PKPD ini katanya untuk menyekat pergerakan dan penularan jangkitan COVID-19 dari kawasan berisiko keluar dari lokaliti tersebut susulan berlaku peningkatan kes yang ketara.

“Kerajaan juga bersetuju menamatkan PKPD di 19 daripada 21 Mukim di Kuala Terengganu seperti dijadualkan esok. PKPD di dua mukim lagi iaitu Mukim Bukit Besar dan Mukim Serada dilanjutkan bermula 13 Jun sehingga 26 Jun berikutan masih terdapat peningkatan ketara kes COVID-19,” katanya.

Beliau berkata turut ditamatkan esok ialah PKPD di tiga taman perumahan di Sabak Bernam, Selangor iaitu Taman Pertama, Taman Serendah dan Taman Prima, manakala di Johor melibatkan PKPD Taman Sinar Harapan, Tampoi.

PKPD di empat rumah panjang di Sarawak iaitu Rimong anak Kilat, Rumah Panjang Asin anak Aji, Rumah Panjang Bija anak Unggang dan Rumah Panjang Undum anak Anchih, Sungai Duan di Sarawak serta di tiga lokaliti di Tawau, Sabah iaitu Kampung Pasir Putih Blok B, PPR Taman Sri Balung, Kampung Baru Pasir Putih juga ditamatkan esok (12 Jun 11.59 malam).

Berhubung tangkapan ingkar SOP seramai 828 individu ditahan semalam dan daripada jumlah itu seramai 759 individu dikompaun, 68 direman manakala seorang lagi dijamin, katanya.


Isu REE: Sanusi pula dedah seorang warga Indonesia ada kaitan dengan PMX

Pendedahan dibuat Datuk Seri Muhammad Sanusi melibatkan seorang warganegara Indonesia mempunyai hubungan dengan Datuk Seri Anwar Ibrahim yang didakwa juga mahu melombong unsur nadir bumi (REE) di Kedah.

Menteri Besar Kedah itu yang diserang setiap hari berhubung isu lombong REE oleh pemimpin Pakatan Harapan (PH) mendakwa individu warga Indonesia, ‘Reza Khalid’ pernah datang ke Kedah bersama Anwar untuk meninjau tapak lombong REE.

“Sebelum PRU-15 (Pilihan Raya Umum Ke-15) diadakan, Anwar Ibrahim datang ke Kedah bersama seorang Indonesia namanya Reza Khalid. Saya lihat di portal, Reza jumpa seseorang dan rupanya Reza datang untuk memohon kawasan lombong REE.

“Beberapa minggu sebelum kita bubar DUN (Dewan Undangan Negeri), ada orang hubungi saya kata Reza nak bagi berapa ratus ekor lembu korban, tapi saya tak mahu kerana dekat pilihan raya takut jadi rasuah.

“Rupanya Reza hendak memohon tapak lombong REE, patut Pudin (Menteri Dalam Negeri, Datuk Seri Saifuddin Nasution Ismail) pulun sangat, sekarang saya tahu sudah,” katanya ketika berucap pada Ceramah Perdana Gelombang PN DUN Pedu di Peka Naka malam tadi.

Jelasnya, serangan yang dihalakan terhadap kerajaan negeri dipimpin beliau mempunyai kaitan dengan individu warga Indonesia tersebut sehingga menyebabkan Menteri Dalam Negeri, Datuk Seri Saifuddin Nasution Ismail sering menyerangnya dalam isu lombong REE tersebut.

Bagaimanapun, Sanusi menegaskan aktiviti melombong itu perlu dilakukan mengikut undang-undang dan hasilnya perlu dikembalikan kepada rakyat Kedah.

“Saya kata siapa saja di dunia ada kepakaran, kemahiran dan ada duit nak mohon kawasan REE, boleh mohon dan kita luluskan dengan syarat hasil itu dipulangkan kepada rakyat Kedah.

“Sesiapa pun boleh mari. Anwar Ibrahim, Saifuddin, Reza Khalid boleh mari. Kita buka seluasnya boleh mari, janji buat kerja ikut undang-undang dan betul. Jangan tanah kita rosak, mineral kita hilang, duit kita tak dapat,” katanya.

Mengulas mengenai kecurian REE yang dikatakan mengakibatkan kerugian bernilai berbilion ringgit kepada Kedah, Muhammad Sanusi menjelaskan tapak lombong di Bukit Enggang, Sik berkenaan hanya seluas kira-kira lapan hektar sahaja.

Katanya, kawasan itu hanya mewakili kira-kira satu peratus daripada keseluruhan kawasan Bukit Enggang yang dipercayai mempunyai rizab simpanan REE dalam jumlah yang sangat besar.

“Kenapa mereka kata (kerajaan negeri) rugi berbilion? (Tujuannya) nak menggambarkan kita tak pandai memerintah hingga harta hilang berbilion.

“Berapa luas kawasan yang dicuri itu? Dalam lawatan saya, kawasan yang dicuri itu 20 ekar (kira-kira 8 hektar) saja, tak sampai satu peratus (keluasan) Bukit Enggang. Kita ada banyak lagi rizab kawasan ada REE, sebab itu mereka menitis air liur,” katanya.


Guna kad pengenalan palsu, dua warga Filipinan dipenjara 6 bulan

Dua lelaki warga Filipina dijatuhi hukuman penjara enam bulan selepas mengaku bersalah di Mahkamah Majistret Seri Manjung di sini hari ini atas pertuduhan menggunakan kad pengenalan palsu.

Majistret A Hafiizh Abu Bakar menjatuhkan hukuman itu ke atas Sulaiman Janalun, 36, dan Mizwan Zakaria, 26, yang bermula dari tarikh mereka ditangkap, pada Jumaat lepas, menurut laporan Bernama.

Kedua-dua lelaki itu didakwa melakukan kesalahan itu di hadapan klinik Mediclinic Sinaran, Taman Sentosa, Sitiawan di sini, kira-kira 12.30 tengah hari, 21 Jan lepas.

Mereka ditahan dalam Ops Jala Bahagian Siasatan dan Penguatkuasaan JPN Putrajaya di klinik berkenaan ketika ingin melakukan Rapid Test Kit (RTK) antigen dan PCR sebelum diterima bekerja di kilang di kawasan berhampiran.

Mengikut pertuduhan, Sulaiman didakwa tanpa kuasa yang sah menggunakan kad pengenalan palsu atas nama Mohamad Ridwan Bin Duraman sebagai pengenalan diri manakala Mizwan menggunakan kad pengenalan atas nama Al Adzmi Bin Seid.

Pertuduhan di bawah Peraturan 25(1)(e) Peraturan-Peraturan Pendaftaran Negara 1990 dan boleh dihukum di bawah Peraturan-Peraturan sama yang memperuntukkan hukuman penjara tidak melebihi tiga tahun atau denda tidak melebihi RM20,000 atau kedua-duanya sekali.

Pendakwaan dikendalikan Pegawai Pendakwa Jabatan Pendaftaran Negara (JPN) Zulkifli Idris manakala Sulaiman dan Mizwan tidak diwakili peguam.

Terdahulu, Sulaiman merayu hukuman ringan atas alasan sudah berkahwin dan mempunyai seorang anak manakala Mizwan memohon maaf atas kesalahan dilakukan dan meminta supaya dibenarkan pulang ke negara asal secepat mungkin.

Zulkifli bagaimanapun memohon hukuman setimpal dikenakan terhadap mereka kerana kesalahan dilakukan amat berat, berkaitan kepentingan awam dan keselamatan negara selain untuk memberi pengajaran kepada orang ramai.

Mereka masing-masing datang dari Kuala Lumpur dan Johor Bharu untuk bekerja sebagai jurukimpal yang diuruskan ejen pekerjaan.

Semakan pihak berkuasa mendapati dua lelaki berkenaan menggunakan kad pengenalan palsu sebagai pengenalan diri dan mengaku membeli kad pengenalan palsu tersebut di Sabah dengan harga RM350 dan RM500.


Bijak guna pengeluaran khas KWSP, elak pembaziran

Pola perbelanjaan umat Islam menyambut Aidilfitri tahun ini akan meningkat berikutan ramai yang akan pulang beraya di kampung selepas dua tahun negara berdepan pandemik Covid-19.

Bendahari Agung Persatuan Pengguna Malaysia (FOMCA), T Saravanan, berkata mereka dinasihatkan supaya berbelanja secara berhemah, elak pembaziran dan menyediakan simpanan wang untuk kecemasan.

“Mereka pastinya mahu menyambut Aidilfitri dengan meriah bersama keluarga dan saudara mara dan sudah tentu mahu mahu membeli kuih, baju baru selepas dua tahun tidak dapat beraya bersama keluarga di kampung.

“Paling utama dalam meraikan hari raya ini, jangan berhutang semata-mata membuat persiapan menyambut raya. Perkara ini boleh menyebabkan masalah pada kewangan. Kalau boleh sambutlah secara sederhana mengikut kemampuan perbelanjaan masing-masing.

“Dalam masa yang sama, harga barang juga meningkat bukan disebabkan masalah tempatan tetapi berpunca isu yang melanda dunia sekarang seperti peperangan Russia Dan Ukraine selain kenaikan caj pengangkutan antarabangsa yang tinggi,” katanya.

Ini ditambah kebenaran pengeluaran khas Kumpulan Wang Simpanan Pekerja (KWSP), Bantuan Keluarga Malaysia (BKM) dan Bantuan Khas Kewangan Aidilfitri kepada penjawat awam serta pesara kerajaan dijangka menambah kegembiraan masyarakat membuat persiapan.

Namun, ia bukan bererti masyarakat harus membelanjakan semua wang yang ada, sebaliknya perancangan awal dan rapi harus dibuat bagi mengelak timbul masalah kewangan selepas hari raya.

Justeru, dengan sumber kewangan yang ada dan terhad serta keadaan ekonomi negara masih belum pulih sepenuhnya, perancangan dan persediaan untuk menghadapi hari mendatang perlu diutamakan.

Kegagalan membuat perancangan ketika berbelanja pada musim perayaan menyebabkan berlaku perbelanjaan melebihi tahap kemampuan.

Situasi ini amat membimbangkan kerana sering kali mendatangkan tekanan dalam kalangan masyarakat selepas musim perayaan akibat berdepan masalah kewangan.

Justeru, rakyat perlu merancang perbelanjaan dengan menyenaraikan setiap barangan yang hendak dibeli, bersesuaian dengan bajet dan sumber kewangan yang ada.

Selain itu, penggunaan kad kredit ketika berbelanja juga perlu dihadkan bagi memastikan jumlah perbelanjaan tidak melebihi kemampuan diri bagi mengelak dibelenggu hutang.

Paling utama, pembayaran segala pinjaman seperti pinjaman peribadi, kenderaan, perumahan dan segala bil utiliti perlu langsaikan mengikut waktu ditetapkan bagi mengelak berdepan beban hutang berganda.

Pembelian secara dalam talian yang sudah menjadi trend ketika ini juga wajar dikawal bagi mengelak pembaziran atau terlebih berbelanja.

Masyarakat juga perlu bijak berbelanja seperti tidak terpengaruh dengan promosi jualan murah, diskaun potongan harga dan harga runtuh yang sering ditawarkan menjelang perayaan.


RUU kawal produk tembakau tak jejas ekonomi negara: Khairy

Rang Undang-undang Kawalan Produk Tembakau dan Merokok 2022 yang bertujuan mewujudkan Generasi Penamat (GEG) atau individu lahir 1 Jan 2007 dan seterusnya bebas merokok, tidak akan menjejaskan ekonomi negara.

Menteri Kesihatan Khairy Jamaluddin Abu Bakar berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK), lapor Bernama.

Katanya kehilangan produktiviti negara akibat rokok adalah lebih tinggi berbanding kesan kepada ekonomi, jika dilihat dari segi keilatan.

“Bermakna mereka yang terlibat dalam industri rokok adalah kecil. Jumlah pasaran rokok akan semakin mengecil secara berperingkat iaitu bermula yang lahir 2007, 2008, 2009 dan seterusnya…ia akan ambil masa lama sebelum pasaran itu sangat kecil (mungkin) ia akan ambil masa 20 hingga 30 tahun.

“Kalau sekarang sudah 18 tahun ke atas, boleh hisap rokok (sebelum rang undang-undang itu dikuatkuasakan). Ia tak akan sebabkan kesan secara terus kepada ekonomi kerana ia dikuatkuasakan secara berperingkat, setiap tahun bertambah (individu) tidak boleh merokok tetapi yang sedia merokok akan kekal beli produk rokok,” katanya dalam temu bual khas dengan media mengenai rang undang-undang itu di sini.

Rabu lepas, beliau membentangkan Rang Undang-undang Kawalan Produk Tembakau dan Merokok 2022, yang memperuntukkan larangan kepada individu yang lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Sementara itu, Khairy berkata Kementerian Kesihatan (KKM) memberi jaminan kepada Jawatankuasa Pilihan Khas Parlimen (PSC) Kesihatan, Sains dan Inovasi menerusi pertemuan sebelum ini untuk menubuhkan satu jawatankuasa bebas yang akan menyemak semula rang undang-undang itu.

“PSC itu minta supaya ada tempoh penilaian mandatori, …saya bagi jaminan kami buat jawatankuasa bebas yang akan semak undang-undang ini dan akan bentang laporan tentang keberkesanan undang-undang ini sebelum GEG dikuatkuasakan pada 2025.

“Saya beri jaminan jawatankuasa ini ditubuhkan dan dilaporkan kepada Parlimen dan bukannya KKM. Selain itu, 10 tahun selepas GEG dilaksanakan, jawatankuasa ini akan buat semakan sekali lagi kalau perlu dipinda akta dan sebagainya,” katanya.

Khairy dijadual membentangkan Rang Undang-undang Kawalan Produk Tembakau dan Merokok 2022 bagi bacaan kali kedua di Dewan Rakyat pada Isnin ini manakala sesi perbahasan serta penggulungan bagi rang undang-undang berkenaan pada hari berikutnya.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Mengenai kaedah penjualan semua jenis produk rokok, Khairy berkata KKM akan mengadakan libat urus dengan golongan peniaga runcit bagi membincangkan mekanisme terbaik mengenai perkara itu.

“Ada beberapa mekanisme dipertimbangkan KKM seperti kod QR, bacaan kad pengenalan untuk ada aplikasi membeli produk rokok…sesuatu yang mudah dan tidak menyusahkan penjual dan pembeli. Bagi kawasan yang tiada capaian internet, mungkin peniaga perlu tengok kad pengenalan pembeli,“ katanya.

Bagi penjualan produk rokok serta vape secara dalam talian pula, beliau berkata ia tidak dibenarkan sekiranya Rang Undang-undang Kawalan Produk Tembakau dan Merokok 2022 berkuat kuasa namun pihaknya akan terus menjalankan pemantauan.

“Dengan adanya rang undang-undang ini memang tidak boleh jual secara dalam talian, vape ataupun rokok. Jadi dengan rang undang-undang ini memang lebih mudah untuk kita cepat ambil tindakan melalui Suruhanjaya Komunikasi dan Multimedia dan sebagainya kerana ia menjadi satu kesalahan…kita boleh sekat,” katanya.


Jenayah seksual bukan bahan gurauan, perlu tindakan tegas

Rakyat Malaysia melahirkan rasa bimbang apabila kes jenayah seksual di negara ini semakin meningkat sejak kebelakangan ini dan meminta supaya kerajaan mencari penyelesaian terhadap perkara tersebut.

Pengerusi Malaysian Against Pornography, Dr Shamsuriani Md Jamal,  kes-kes melibatkan jenayah itu bukanlah perkara baharu wujud dalam kalangan masyarakat Malaysia.

Kata beliau, terdapat kes-kes tertentu yang menjadi tumpuan masyarakat kerana melibatkan personaliti popular dan perbuatan yang dilakukan di luar fikiran normal.

“Antara punca berlakunya jenayah seksual itu ialah disebabkan oleh pendedahan berleluasa kepada pornografi dan tiada maklumat awal berkenaan jenayah seksual terhadap kanak-kanak menyebabkan mereka tidak tahu bahawa ia adalah merupakan suatu kesalahan.

Dr. Shamsuriani menegaskan, rogol adalah jenayah seksual bukan sesuatu yang boleh dijadikan bahan gurauan.

“Ini samalah macam bunuh yang merupakan jenayah dan tidak pula dijadikan bahan gurauan. Lebih-lebih lagi rogol melibatkan maruah seseorang wanita.

“Jika seseorang wanita di bawah umur 18 tahun terganggu dengan gurauan tersebut, mereka perlu memberitahu orang yang mereka percaya dan hormat sama ada ibu bapa atau guru. Sekiranya bersekolah, mereka boleh memberitahu guru Hal Ehwal Murid (HEM) atau guru kaunselor,” katanya.

Justeru, beliau meminta ibu bapa memandang serius perkara ini sekiranya anak memberitahu tentang berlakunya pembulian dengan menggunakan rogol sebagai bahan atau  isu oleh sama ada rakan, guru atau sesiapa sahaja.

Tip kepada murid-murid sekolah jika mereka berhadapan dengan situasi ini.


Suami sayang isteri, bina rumah ‘berpusing’ di Bosnia

Kisah cinta sepasang suami isteri ini mungkin tidak sehebat kisah Taj Mahal di India, namun sebuah rumah di pekan kecil di utara Bosnia ini sudah dibina atas nama cinta.

Rumah di Srbac itu dibina dan direka khas oleh seorang lelaki berumur 72 tahun, Vojin Kusic dengan bahagian luarnya berwarna hijau kekuningan dan bumbungnya diperbuat dari keluli merah, ia boleh berpusing dalam pusingan 360 darjah.

Idea pembuatan rumah itu dihasilkan sendiri oleh Vojin, semata-mata untuk mengikut citarasa isterinya, Ljubica yang sering ingin melihat pemandangan berbeza dari tingkap rumahnya.

Di Bosnia, nama Ljubica membawa maksud ‘yang disayangi’.

“Selepas saya mencecah umur sebegini dan anak-anak mula mengambil alih perniagaan keluarga, barulah saya mempunyai masa yang cukup untuk menunaikan impian isteri saya.

“Isteri saya ingin menukar kedudukan bilik pada bila-bila sahaja masa yang dia mahukan,” jelasnya.

Sebelum ini, ketika awal perkahwinan, Vojin pernah membuat sebuah rumah untuk mereka menjalani kehidupan bersama tiga orang anaknya.

Pada masa itu, isterinya mahu bilik tidur mengadap matahari terbit, namun itu bermaksud, ruang tamu mereka perlu menghadap sudut menjauhi jalan.

Selepas itu, isterinya sering mengadu tidak dapat melihat orang yang datang ke rumah mereka dari halaman depan rumah dan Vojin terpaksa mengubah semula model rumah mereka.

“Saya terpaksa robohkan dinding antara dua bilik tidur dan menjadikannya ruang tamu, serta perlu mengubah semula semua pemasangan eletrikal. Ia sangat rumit dan memenatkan, namun itu yang isteri saya inginkan,” ujarnya.

Kemudian, enam tahun lalu, seorang anaknya sudah membuat keputusan untuk menetap bersama mereka, meskipun selepas berkahwin.

Vojin dan isterinya, Ljubica membenarkan anaknya duduk di tingkat atas rumah, dan mereka berpindah ke aras bawah rumah.

“Sekali lagi, di aras bawah, saya perlu merobohkan dinding. Namun, saya sempat berfikir sebelum isteri saya terus menukar fikiran lain, saya sudah mengambil keputusan terdahulu untuk membina sebuah rumah baharu yang boleh berpusing, supaya isteri saya boleh mengubah kedudukan yang dia inginkan pada bila-bila masa,” terang Vojin.

Vojin yang tidak mempunyai pendidikan tinggi, mampu mereka bentuk dan membangunkan rumah berpusing itu sendiri dengan hasil titik peluhnya, menggunakan motor elektrik dari sebuah kenderaan tentera lama.

“Sekarang, kedudukan pintu rumah kami juga boleh berpusing, dengan itu isteri saya mengesan sekiranya ada tetamu tidak diundang dan dia boleh memusingkan seluruh rumah mengikut kemahuannya,” Vojin berseloroh.


Ayam Malaysia kembali ke Singapura

Ayam segar kembali ke pasar raya dan pasar basah di Singapura pada petang Khamis (13 Oktober 2022) – hanya beberapa hari selepas Malaysia menarik balik sebahagian larangan eksportnya.

Ayam itu mungkin 25 peratus lebih mahal daripada sebelumnya, menurut pembekal.

Penjaja dan katering memberitahu CNA bahawa mereka tidak tergesa-gesa untuk mendapatkan daging segar itu, walaupun terdapat potensi permintaan terpendam sejak empat bulan lalu berikutan larangan Malaysia terhadap eksport ayam hidup.

Muhammad Firdaus, pemilik Pasar Ayam Vibes di Jurong, berkata beliau tidak tergesa-gesa membuat tempahan harian sebanyak 20 ekor ayam daripada pembekal, terutamanya jika harga dijangka meningkat.

“Orang ramai akan berfikir dua kali sebelum mereka membeli,” kata Firdaus, sambil menambah bahawa dia akan menunggu dan melihat sama ada pelanggannya sanggup membelanjakan lebih banyak untuk pilihan yang lebih segar.

Kerajaan Malaysia sebelum ini melarang eksport sehingga 3.6 juta ekor ayam sebulan mulai 1 Jun, dalam usahanya menangani isu bekalan dan harga ayam tempatan.

Larangan itu dilaksanakan berikutan aduan kekurangan bekalan dan kenaikan harga ayam, dengan beberapa peniaga menjual ayam mereka melebihi harga siling untuk menampung kos.

Sebelum larangan itu, kira-kira satu pertiga daripada bekalan ayam Singapura datang dari Malaysia.

Sesetengah penjual tidak pasti sama ada penarikan separa larangan kepada hanya kira-kira separuh daripada jumlah eksport biasa Malaysia, atau 1.8 juta ekor ayam, akan membantu perniagaan mereka.


Indonesia wajib ujian PCR masuk Bali, wilayah PPKM Tahap 3 dan 4

Pemerintah Republik Indonesia menerapkan pemeriksaan ketat terhadap penumpang penerbangan dari Jawa ke Bali dengan mewajibkan mereka memiliki sijil vaksinasi serta menjalani ujian PCR 24 jam sebelum berlepas, berkuat kuasa serta-merta.

Syarat-syarat ini mesti dipenuhi untuk menaiki mana-mana syarikat penerbangan komersial, tatkala perintah Pemberlakukan Pembatasan Kegiatan Masyarakat (PPKM) terus dilaksanakan.

Kedua-dua syarat itu juga terpakai bagi semua pengangkutan awam atau kenderaan persendirian dari Jawa ke Bali atau wilayah yang diletakkan di bawah PPKM Tahap 4 dan 3.

Jurucakap pasukan petugas Covid-19 Wiku Adisasmito berkata pemeriksaan ketat dibuat susulan keputusan pemerintah membenarkan semua syarikat penerbangan beroperasi dengan kapasiti 100 peratus penumpang.

“Ujian PCR adalah diwajibkan setelah penjarakan fisikal tidak lagi dikuatkuasakan. Ujian PCR mempunyai standard yang tinggi berbanding ujian antigen dalam usaha mengekang penularan Covid-19.

“Untuk meminimumkan penularan virus, semua syarikat penerbangan diarah menyediakan tiga barisan tempat duduk untuk penumpang yang menunjukkan gejala sepanjang penerbangan, walaupun pada awalnya ujian adalah negatif,” katanya hari ini.

Secara umum, pengembara diwajib menggunakan aplikasi mudah alih PeduliLindungi untuk menggunakan semua sistem pengangkutan awam di Indonesia.

Bagaimanapun katanya, syarat itu dikecualikan kepada individu yang melakukan perjalanan rutin di kawasan berkaitan, termasuk pemandu kenderaan perdagangan dan kanak-kanak di bawah usia 12 tahun, selain individu yang tidak mengambil suntikan vaksin disebabkan masalah kesihatan, tetapi perlu menunjukkan surat doktor. – Agensi


Menteri sepatutnya dilantik berdasarkan kualiti, bukan kuota

Menteri, seperti semua ahli politik lain dipilih untuk berkhidmat kepada rakyat dan membantu menjadikan negara lebih baik dari segi infrastruktur, FDI dan kesejahteraan keseluruhan rakyat Malaysia.

Pada masa lalu, kita telah melihat ramai Menteri yang tidak berkemampuan yang langsung tidak berkelayakan dan tidak dapat menjalankan tugasnya.

Malah, dalam Kabinet sekarang, terdapat sebilangan “kayu mati” (dead wood) yang tidak bekerja dan tidak sepatutnya berada di sana sama sekali.

Sebagai pengundi, saya tertanya-tanya mengapa wang pembayar cukai yang susah payah digunakan untuk membayar gaji mereka yang tidak bekerja ini.

Seorang menteri haruslah seseorang yang membawa manfaat kepada negara dan setiap individu, bukan seseorang yang duduk di pejabatnya, memanaskan kerusi dan tidak melakukan apa-apa.

Dalam hal ini, saya merasakan isu kuota Menteri bagi setiap parti politik tidak sepatutnya menjadi isu, sebaliknya perlu berdasarkan kepada siapa yang layak dan mampu menjalankan tugas.

Hanya kerana parti tertentu memenangi sejumlah kerusi, tidak bermakna ia mempunyai calon yang sesuai untuk memegang jawatan menteri.

Jawatan menteri harus diberikan kepada mereka yang layak, berkebolehan dan sanggup melakukan tugas dengan berkesan, bukan kepada setiap “Tom, Dick dan Harry” yang membazirkan wang pembayar cukai.

Kita tidak boleh melantik babun menjadi menteri hanya kerana isu kuota.

Malaysia adalah sebuah negara yang hebat dan dia kini bangkit setelah dilanda Covid-19 dan untuk mencapainya, kita memerlukan pemimpin yang sebenar dan berkebolehan. Pemimpin yang buta warna dan bekerja untuk kebaikan semua.

Perkara terakhir yang kita perlukan ialah babun meraba-raba tanpa tahu dalam kegelapan dan akhirnya tidak mencapai apa-apa, tetapi memperkayakan dirinya.

Jangan memberi tekanan kepada Perdana Menteri kita untuk menjalankan tugasnya dan mereka yang mempunyai kepentingan peribadi tidak sepatutnya dipilih semula.

Sungguh mendukacitakan membaca jenis ugutan terselubung yang dibuat sesetengah pihak terhadap perdana menteri kita. Pengundi, ambil perhatian dan marilah bersama-sama memastikan individu yang tidak bertanggungjawab ini tidak dipilih semula.

Augustine Abdullah Peters
Sentul, Kuala Lumpur

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


MITI akan terus perkukuh daya saing negara, pacu prestasi dagangan

Kementerian Perdagangan Antarabangsa dan Industri (MITI) akan terus memperkukuh daya saing negara dengan memajukan aspek kerumitan ekonomi serta memupuk ekosistem perindustrian yang mantap dengan meningkatkan inovasi untuk terus memacu prestasi perdagangan negara yang positif.

Ketika menegaskan komitmen itu, Menteri Kanan Antarabangsa dan Industri Datuk Seri Mohamed Azmin Ali berkata MITI akan turut mempertingkat aspek keterangkuman menerusi usaha mewujudkan pekerjaan berpendapatan tinggi dan menggalakkan peluang menyertai rangkaian bekalan serantau serta global, lapor Bernama.

“Malaysia di landasan tepat untuk mendapatkan lebih banyak projek berkualiti, berimpak tinggi dan berintensifkan modal dengan sektor perkhidmatan menjadi pemacu pertumbuhan utama ekonomi selain menjadi penyumbang terbesar pelaburan yang diluluskan bagi separuh pertama tahun ini,” katanya dalam ciapan Twitter beliau, hari ini.

Pada Jumaat lepas, Lembaga Pembangunan Pelaburan Malaysia (MIDA) mengumumkan kejayaan Malaysia menarik pelaburan diluluskan bernilai RM123.3 bilion (US$28.0 bilion) dalam sektor pembuatan, perkhidmatan dan utama bagi separuh pertama 2022.

Jumlah itu melibatkan sebanyak 1,714 projek yang dijangka dapat mewujudkan 57,771 pekerjaan.

Dalam kenyataannya, MIDA berkata pelaburan langsung asing kekal sebagai penyumbang utama aliran masuk pelaburan iaitu 70.9 peratus atau RM87.4 bilion (US$19.9 bilion) manakala pelaburan daripada sumber domestik pula menyumbang 29.1 peratus atau RM35.9 bilion (US$8.2 bilion).


Najib fail usul semak keputusan Mahkamah Persekutuan

Datuk Seri Najib Razak yang sedang menjalani hukuman di Penjara Kajang, hari ini (6 September 2022) memfailkan notis usul untuk menyemak keputusan Mahkamah Persekutuan yang mengesahkan sabitan dan hukuman terhadapnya dalam kes SRC International Sdn Bhd (SRC).

Usul itu difailkan oleh firma guaman diketuai peguam kanan Tan Sri Muhammad Shafee Abdullah, yang kelihatannya telah dilantik semula untuk mengendalikan semakan selepas digugurkan sebagai peguam utama Najib dalam pendengaran rayuan akhirnya di Mahkamah Persekutuan.

Dalam notis itu, bekas Perdana Menteri itu memohon semakan keputusan Mahkamah Persekutuan pada 16 Ogos yang menolak permohonannya bagi mengemukakan keterangan lanjut berhubung hakim perbicaraan dalam kes SRC, Datuk Mohd Nazlan Mohd Ghazali.

Bekas Presiden UMNO itu juga memohon semakan keputusan Mahkamah Persekutuan pada hari sama yang menolak penangguhan pendengaran rayuannya, dan juga semakan keputusan pada 23 Ogos untuk panel hakim baharu dengan dikecualikan Ketua Hakim Tun Tengku Maimun Tuan Mat, yang mereka mohon untuk digugurkan sebelum ini.

Ahli Parlimen Pekan itu juga memohon semakan bagi mengetepikan keputusan Mahkamah Persekutuan pada 23 Ogos yang mengesahkan sabitan dan hukumannya.

Dia memohon supaya panel tujuh hakim baharu dalam usaha untuk membatalkan keputusan itu, berbanding lima hakim ketika keputusan dibuat pada 23 Ogos.

Bagaimanapun, sebelum semakan boleh didengar, Najib perlu terlebih dahulu mendapat kebenaran daripada Mahkamah Persekutuan untuk usul itu didengar.

Semakan boleh didengar di bawah Peraturan 137 Kaedah-Kaedah Mahkamah Persekutuan di mana mahkamah boleh menggunakan bidang kuasa sedia ada untuk mendengar sebarang permohonan atau membuat apa-apa perintah yang mungkin perlu untuk mencegah ketidakadilan atau mencegah penyalahgunaan proses mahkamah.

Bagaimanapun, perlu diambil perhatian bahawa sangat jarang Mahkamah Persekutuan memberikan kebenaran untuk semakan kerana pemohon perlu membuktikan bahawa ketidakadilan telah dilakukan.

Peguam Rahmat Hazlan dari Tetuan Shafee & Co berkata usul semakan itu difailkan pada jam 4 petang hari ini.


Warna baharu PN elak kekeliruan dengan BN, kata Tuan Ibrahim

Cadangan Perikatan Nasional (PN) untuk menggunakan logo dan warna baharu pada Pilihan Raya Umum Ke-15 (PRU-15) bertujuan mengelak kekeliruan penyokong PN dan Barisan Nasional (BN), kata Timbalan Presiden PAS Datuk Seri Tuan Ibrahim Tuan Man.

Beliau berkata perkara tersebut telah dibincangkan pimpinan tertinggi gabungan itu, selepas Pilihan Raya Negeri (PRN) Melaka dan Johor, apabila mendapati ada sebahagian penyokong mereka keliru antara warna PN dan BN.

“Disebabkan perkara itu, pimpinan PN akan mengkaji keperluan (menukar) warna yang berbeza dengan BN serta parti-parti lain untuk PRU akan datang,” katanya kepada pemberita pada Majlis Jamuan Rakyat Aidiladha Parlimen Kubang Kerian, di Pasir Tumboh di sini hari ini.

Beliau yang juga Ahli Parlimen Kubang Kerian berkata demikian ketika diminta mengulas kenyataan Pengerusi PN Tan Sri Muhyiddin Yassin mengenai cadangan PN untuk memperkenalkan logo baharu pada PRU15.

Katanya parti itu mengambil serius mengenai cadangan pengenalan logo dan warna baharu PN, namun keputusan tertakluk kepada kepimpinan parti nanti.

“PAS ini pengalaman banyak, dahulu kita juga pernah guna lambang BN, dulu kita ada pelbagai logo seperti lambang bulan dan bintang serta tangan, bagi ahli parti ia tiada masalah kerana sentiasa mendukung keputusan parti,” katanya. – Bernama


Langgar SOP, MB Kedah sudah dikompaun

Menteri Besar Kedah, Muhammad Sanusi Md Nor sudah dikenakan kompaun susulan pelanggaran prosedur operasi standard (SOP) perintah kawalan pergerakan (PKP) ketika memandu uji sebuah kenderaan di Auto City Juru, Bukit Mertajam pada bulan lalu.

Tindakan kompaun tersebut disahkan Ketua Polis Pulau Pinang, Datuk Mohd Shuhaily Mohd Zain yang berkata nilai kompaun yang dikenakan perlu ditanya kepada tuan badan sendiri tersebut.

“Kompaun telah diserahkan semalam, nilai kompaun tanya pada tuan badan sendiri,” katanya lapor sebuah portal hari ini.

Terdahulu, kes melibatkan Sanusi sebelum itu dirujuk ke Ibu Pejabat Polis Bukit Aman untuk tindakan lanjut.

Siasatan dilakukan susulan penularan gambar dan video di media sosial memaparkan individu dipercayai Muhammad Sanusi memandu uji sebuah kereta di Autocity Juru.

Video dan gambar itu dimuat naik seorang pengguna di Facebook yang mempersoalkan tindakan berkenaan.

Muhammad Sanusi dilihat datang ke pusat terbabit bersama dua lelaki dengan menaiki kenderaan pelbagai guna (MPV) jenis Toyota Alphard milik Syarikat Air Darul Aman Sdn Bhd (SADA) kira-kira jam 6.30 petang pada 5 Jun lalu.


Kita kena tambah RM7.7b bayar bon 1MDB tapi PM, UMNO hanya diam

Malaysia mungkin perlu menambah RM7.7 bilion lagi untuk membayar balik modal pokok AS$6.5 bilion (RM29.5 bilion) bon 1Malaysia Development Bhd (1MDB) berikutan kejatuhan berterusan ringgit berbanding dolar Amerika Syarikat (AS).

Sehubungan itu, Pengerusi DAP Lim Guan Eng menggesa satu reformasi menstruktur semula ekonomi segera dilakukan bagi mengelak mata wang negara terus menjunam.

“Ringgit jatuh ke paras terendah di dalam tempoh 24 tahun RM4.54 berbanding dolar AS semalam. Bagaimanapun, ringgit juga baru-baru ini merosot ke paras terendah dalam sejarah iaitu RM3.26 berbanding dolar Singapura manakala rupiah Indonesia mengukuh lebih daripada 4 peratus tahun ini berbanding ringgit.

“Sama ada penyusutan nilai ringgit berbanding tiga daripada rakan dagangan utama kita ini dilihat oleh kerajaan sebagai krisis atau tidak, kerajaan mesti menerima pakai reformasi struktur ekonomi dengan segera untuk mengawal penurunan begitu cepat ringgit.

“Jika tidak, kesan buruk inflasi akan berlaku terhadap perniagaan, kos sara hidup rakyat dan hutang kerajaan kita dalam dolar AS. Mari kita lihat berapa banyak tambahan yang perlu dibayar oleh kerajaan bagi hutang dolar AS,” katanya dalam satu kenyataan hari ini.

Untuk rekod, 1MDB yang disifatkan sebagai skandal kewangan terbesar dalam sejarah dunia berlaku ketika Malaysia ditadbir Barisan Nasional dan UMNO, di mana beberapa pemimpin tertinggi parti itu, termasuk Perdana Menteri Datuk Seri Najib Razak, turut terlibat.

Ahli Parlimen Bagan itu berkata kerajaan perlu membayar tambahan RM7.7 bilion untuk membayar balik prinsipal tiga bahagian bon dolar AS berjumlah AS$6.5 bilion yang telah diaturkan oleh Goldman Sachs untuk 1MDB.

Guan Eng berkata bon AS$6.5 bilion dolar yang diterbitkan pada 2012 (AS$1.75 bilion pada 5.75 peratus setahun dan AS$1.75 bilion pada 5.99 peratus setahun) dan pada 2013 (AS$3 bilion pada 4.4 peratus setahun), akan matang pada 2022 dan 2023 apabila kekuatan dolar AS berada pada tahap tertinggi dalam 24 tahun.

“Pada RM3.35 berbanding dolar AS apabila tiga bon 1MDB AS$ diterbitkan, jumlah prinsipal AS$6.5 bilion akan mencecah kira-kira RM21.8 bilion.

“Pada kadar pertukaran semasa RM4.54 kepada dolar AS, jumlah prinsipal yang perlu dibayar untuk AS$6.5 bilion akan menjadi lebih tinggi pada RM29.5 bilion, atau RM7.7 bilion lebih tinggi.

“Faedah terkumpul sepatutnya berjumlah lebih RM1 bilion setahun dan RM10.5 bilion dalam sedekad yang lalu. Ringgit yang lebih lemah tahun ini bermakna kos faedah tahunan adalah sekitar RM1.5 bilion dan bukannya RM1 bilion,” katanya.

Guan Eng berkata secara ringkasnya ringgit yang lebih lemah akan menyebabkan Kerajaan Persekutuan dan rakyat Malaysia perlu mengeluarkan tambahan RM7.7 bilion ringgit hanya untuk membayar balik prinsipal bon 1MDB bernilai AS$ 6.5 bilion.

“Mengapa pemimpin UMNO dan Perdana Menteri Datuk Seri Ismail Sabri Yaakob memilih untuk berdiam diri mengenai kerugian berbilion ringgit yang besar ini akibat penyusutan nilai ringgit?,” soal Guan Eng.


DAP masuk dewan UMNO, ramai ahli bakal keluar parti: Annuar

UMNO bakal menerima tempias dan kesan lebih buruk selepas mengadakan perhimpunan yang menyaksikan semua musuh politiknya berkumpul dalam dewan yang dahulunya dipenuhi dengan ahli-ahli parti sahaja.

Bagaimanapun, dewan yang menjadi tempat berkumpul ahli-ahli UMNO bertukar menjadi tempat berkumpul parti yang selama ini menjadi seteru politik mereka dan pemimpin DAP paling gembira dapat masuk ke dewan tersebut.

Semua itu berlaku atas rancangan Ahmad Zahid Hamidi selaku Presiden UMNO yang membuka pintu bangunan dan dewan yang selama ini menjadi tempat orang Melayu berkumpul kepada DAP dan Anwar Ibrahim.

Bagaimanapun, Tan Sri Annuar Musa melihat langkah itu akan membawa kesan buruk kepada UMNO dan menjangka penolakan rakyat pada Pilihan Raya Negeri (PRN) dan Pilihan Raya Umum (PRU) akan datang.

Presiden Muafakat Nasional berkata sokongan rakyat diberikan khususnya ketika UMNO bersama PAS, bukan DAP.

“Kehadiran ribuan penyokong UMNO dan Pas di Pusat Dagangan Dunia Kuala Lumpur (PWTC) September 2019 telah menyemarakkan semangat jutaan rakyat sehingga UMNO meraih kemenangan dalam siri PRK dengan cemerlangnya

“Kehadiran puak sosialis, liberal, DAP ke Pusat Dagangan Dunia Kuala Lumpur (WTCKL) hari ini (Ahad) akan mendorong jutaan rakyat termasuk ahli UMNO akan terus meninggalkan parti itu.

“UMNO bakal ditolak rakyat dalam PRN dan PRU akan datang, Insya-ALLAH,” katanya di Facebook pada Ahad.

Pada Ahad, Konvensyen Nasional Kerajaan Perpaduan yang diadakan buat julung kali hari ini di WTCKL, lokasi tempat berlangsungnya Perhimpunan Agung UMNO setiap tahun.


96 PPS banjir sedia diaktifkan di Kuala Lumpur, Putrajaya: Rina

Sembilan puluh enam pusat pemindahan sementara (PPS) yang mampu menampung lebih 22,000 mangsa banjir di sekitar ibu negara dan Putrajaya sedia diaktifkan sebagai persiapan menghadapi bencana itu sepanjang musim Monsun Timur Laut (MTL) tahun ini.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata ia adalah sebahagian daripada 6,010 PPS di seluruh negara yang berupaya menempatkan lebih 1.6 juta orang yang sedia digerakkan pada musim banjir.

“JKM (Jabatan Kebajikan Masyarakat) memberi fokus kepada empat perkara iaitu perlindungan, makanan, kaunseling dan pendaftaran di PPS.

“Dalam soal penyediaan makanan, penggunaan makanan bungkusan ‘retort’ digunakan di PPS sebagai persediaan awal bagi menjamin mutu dan kesegaran serta memastikan sifar bakteria,” katanya ketika berucap merasmikan Program Latih Amal dan Simulasi Pengurusan PPS di sini hari ini.

Seramai 250 peserta terdiri daripada warga kerja JKM, Angkatan Pertahanan Awam Malaysia , Polis Diraja Malaysia, Dewan Bandaraya Kuala Lumpur, Jabatan Bomba dan Penyelamat Malaysia, Pejabat Kesihatan, Jabatan Sukarelawan Malaysia dan Majlis Perwakilan Penduduk menyertai program itu di Pusat Komuniti Sentul sebagai kesiapsiagaan menghadapi bencana.

Rina berkata program itu bertujuan memberi maklumat dan pendedahan berkaitan pengurusan bencana secara lebih cekap, bersepadu dan berkesan kepada petugas terlibat.

Sebelum ini, Jabatan Pengairan dan Saliran (JPS) Malaysia dilaporkan mengenal pasti sejumlah 36 titik panas berisiko banjir di ibu kota antaranya Projek Perumahan Rakyat (PPR) Batu Muda, Kampung Kassipilay, Kampung Puah dan Kampung Chubadak.

Dalam pada itu, Ketua Pengarah JKM Datuk Shaharuddin Abu Sohot ketika ditanya berkenaan persiapan sekiranya Pilihan Raya Umum Ke-15 diadakan pada musim banjir, berkata pihaknya sedia berunding dengan Suruhanjaya Pilihan Raya (SPR) berhubung pengendalian lokasi memandangkan PPS dan pusat mengundi lazimnya menggunakan tempat yang sama.

“Belum ada pelan yang khusus tapi kita akan berunding kalau tempat diperlukan untuk urusan pilihan raya,” katanya.


Empat maut kereta rempuh treler

Empat sekeluarga maut selepas kereta dinaiki terbabit dalam nahas dengan sebuah treler di Kilometer 70.4 Lebuhraya Utara Selatan arah Selatan, di Kluang, awal pagi tadi.

Kejadian berlaku kira-kira jam 6.35 pagi ketika Toyota Corolla dinaiki empat sekeluarga itu dikatakan dari arah Melaka menuju Johor.

Ketua Polis Daerah Kluang, Asisten Komisioner Bahrin Mohd Noh, berkata wanita berusia lingkungan 50-an itu, Hong May Yin, meninggal dunia ketika mendapatkan rawatan di Hospital Enche’ Besar Hajjah Khalsom, di sini.

Terdahulu, May Hin dilaporkan parah selepas kereta jenis Toyota Corolla dinaikinya bersama tiga anggota keluarga yang lain merempuh belakang sebuah treler dalam kejadian kira-kira jam 6.35 pagi.

Tiga anggota keluarganya iaitu Goh Tiong Seng, berusia lingkungan 50-an yang memandu kereta terbabit, selain penumpang belakang, iaitu Goh Pei Chiew dan Goh Xuan Ting, masing-masing berusia lingkungan 20-an disahkan maut di lokasi kejadian.

Komander Operasi, Pegawai Bomba Kanan II Balai Bomba dan Penyelamat (BBP) Renggam, Abd Rahim Razali, kejadian berlaku apabila Toyota Corolla terbabit merempuh belakang treler yang sedang memperlahankan kelajuan susulan kemalangan berasingan yang berlaku di hadapan membabitkan Perodua Myvi, sebuah van dan dua motosikal.

“Tiga mangsa berusia 18, 22 dan 51 tahun disahkan maut oleh petugas Kementerian Kesihatan di lokasi kejadian, manakala seorang lagi iaitu wanita berusia lingkungan 40-an parah,” katanya.

Mengulas satu kemalangan membabitkan berhampiran lokasi itu, beliau berkata sebuah Perodua Myvi dikatakan cuba mengelak lopak air sebelum berpusing akibat hujan lebat.

Ketika itu, katanya sebuah van dan sebuah motosikal gagal mengelak sebelum merempuh Perodua Myvi terbabit.

“Pemandu Perodua Myvi cedera, manakala pemandu van dan penunggang motosikal selamat,” katanya.

Selain BBP Renggam, operasi turut dibantu anggota dan pegawai BBP Ayer Hitam.


Singapura catat 3,112 kes baharu, 14 kematian semalam

Singapura mencatat 3,112 jangkitan baharu Covid-19 semalam, turun berbanding 4,248 kes yang direkodkan pada Jumaat, kata Kementerian Kesihatan negara itu (MOH).

Dalam tempoh 24 jam itu juga negara berkenaan merekodkan 14 kematian akibat komplikasi Covid-19 yang melibatkan pesakit berusia 63 hingga 98 tahun.

Semua pesakit itu mempunyai sejarah komorbiditi, kata MOH dalam laporan hariannya tanpa menjelas lanjut berkenaan penyakit yang dihidapi mangsa.

Jumlah terbaharu itu menjadikan kumulatif sejak awal tahun lalu sehingga semalam kepada 195,211 kes positif dan 394 kematian.

Jangkitan harian semalam melibatkan 2,608 kes dalam komuniti, 500 kes penularan di kediaman pekerja asing dan empat kes import.

Seramai 408 individu dijangkiti dalam komuniti melibatkan warga emas berusia 60 tahun dan ke atas.

Kadar jangkitan mingguan adalah sebanyak 1.14, turun berbanding 1.15 pada Jumaat. Kadar jangkitan mingguan melebihi satu menunjukkan jumlah kes baharu mingguan masih meningkat.

Menurut MOH sehingga kini terdapat 267 pesakit yang memerlukan oksigen, dan 129 pesakit dimasukkan ke unit rawatan rapi (ICU) dengan 60 memerlukan alat bantuan pernafasan. – Agensi


Baharu saja sertai semula parti, Zaid mula pesan UMNO jangan dogmatik

Datuk Zaid Ibrahim yang baru-baru ini kembali ke pangkuan UMNO selepas beberapa siri ‘melompat’, mahu parti itu terbuka untuk membincangkan isu, termasuk yang dianggap sensitif.

“Kita tidak boleh begitu dogmatik. Kita tidak boleh mengatakan bahawa kita tidak sepatutnya bercakap mengenai isu tertentu. Kita harus bercakap tentang segala-galanya dan itu adalah falsafah saya.

“Masalah negara ini ialah ia menjadi begitu dogmatik dan terpakai bukan sahaja kepada UMNO tetapi semua pihak,” katanya menurut NST. Dogmatik adalah berkeras memperjuangkan pandangan peribadi tanpa menghiraukan bukti yang ada dan mempertimbangkan pandangan lain yang mungkin benar

Pada Jumaat, bekas Menteri di Jabatan Perdana Menteri itu menyertai semula UMNO selepas menyerahkan permohonan keahliannya ketika majlis Taklimat Khas Presiden yang diadakan di Pusat Dagangan Dunia Kuala Lumpur pada 27 Ogos.

Zaid berkata langkah terbarunya untuk menyertai semula UMNO adalah untuk terus menyumbang ideanya kepada politik tanah air.

“Saya tidak mempunyai platform dan UMNO mengalu-alukan saya kembali. Jadi, saya terima tawaran itu.”

Zaid berkata pada masa ini, bukan sahaja UMNO malah semua parti politik di negara ini tidak menawarkan penyelesaian sebenar dalam pembinaan negara.

“Mereka banyak bercakap tentang menyerang antara satu sama lain dan tidak banyak tentang apa yang perlu kita lakukan untuk membina negara ini dan bagaimana untuk melaksanakan dasar dengan cara yang lebih bermakna.

“Saya fikir saya boleh membantu untuk membawa perubahan minda ini, melalui ceramah dan dialog merentas parti dan menjadikan politik lebih bermakna kepada rakyat.

“Rakyat sudah bosan dengan semua perbalahan (dalam kalangan parti politik). Proses pembinaan muafakat negara mesti dibina semula,” katanya.

Ditanya sama ada beliau akan bertanding pada Pilihan Raya Umum Ke-15 (PRU-15) Zaid berkata: “Bukan mudah untuk menjawab soalan itu.

“Namun, saya bersedia sekiranya ditawarkan kerusi untuk bertanding.

“Tetapi, saya juga perlu melihat beberapa perkara, sama ada saya boleh menang jika saya bertanding dan jika saya mempunyai sumber dan antara lainnya ialah kesihatan saya. Bagaimanapun, saya adalah pesaing yang baik,” katanya.

Mengenai label sebagai katak politik, Zaid berkata beliau tidak melompat ke parti lain untuk berebut jawatan.

“Saya bukan katak. Saya tidak pernah melompat (ke parti lain) untuk sesuatu jawatan. Saya memang melepaskan jawatan saya tetapi saya tidak pernah melompat untuk sesuatu jawatan.

“Saya berbeza. Saya mencari platform berbeza untuk melihat apa yang boleh dilaksanakan. (Dan) saya sedar sekarang ia perlu menjadi parti berasaskan Melayu yang cukup sederhana, cukup boleh dilaksanakan untuk membina konsensus itu.

“Kepada mereka yang tidak suka UMNO, atau membenci parti atas sebab tertentu, saya bertanya soalan mudah kepada mereka – apakah alternatifnya?

“Saya tidak nampak mana-mana parti yang berdaya maju. Jadi, jika anda mahu maju, anda perlu duduk bersama UMNO,” katanya

Untuk rekod, Zaid sebelum ini menyertai UMNO pada 2000, sehingga digantung keahlian pada 2 Disember 2008. Dalam UMNO, beliau menjadi Ahli Parlimen Kota Bharu mulai 2004 hingga 2008.

Selepas keluar dari UMNO, beliau menganggotai Parti Keadilan Rakyat (PKR) pada 2009 dan bertanding jawatan Naib Presiden pada tahun berikutnya, tetapi keluar daripada parti itu pada November 2010.

Pada Disember 2010, Zaid menyertai Parti Kesejahteraan Insan Tanah Air (KITA – dahulunya dikenali sebagai Angkatan Keadilan Insan Malaysia) dan dilantik sebagai presiden parti.

Dia kemudian keluar KITA pada 2012, sebelum menyertai DAP pada 2017, tetapi keluar pula daripada parti itu pada 20 April 2020.


Ulama berpengaruh buat keputusan sokong program vaksinasi kerajaan

Seorang ulama yang juga pengasas Mujamma’ Darul Hadis Kedah, Syeikh Muhd Zainul Asri Mohd Romli yang sebelum ini bersikap negatif terhadap isu vaksin Covid-19 hari ini mengubah pendiriannya dan menyokong program vaksinasi kerajaan.

Malah beliau berpendapat dengan peningkatan kes positif yang semakin membimbangkan sejak kebelakangan ini adalah perlu kaedah vaksinasi itu diterapkan ke dalam masyarakat bagi menangani wabak Covid-19.

Beliau sebelum ini agak keras dalam isu vaksin, namun selepas direnung dan dikaji situasi semasa berkaitan bahaya Covid-19 dengan sebaik-baiknya, beliau berpendapat perlu mengubah pendirian demi kemaslahatan ummah.

“Sebenarnya mengubah pendirian ini bukanlah suatu benda yang salah, malah itulah yang terbaik berdasarkan situasi.

“Contoh seperti fatwa Imam Syafie, sewaktu di Iraq fatwanya lain, kemudian apabila di Mesir fatwanya lain berdasarkan penduduk setempat,” katanya pada sesi soal jawab ketika menyampaikan kuliah rutin secara atas talian, hari ini dengan tajuk ‘Pendirian terkini tentang isu vaksin’.

Syeikh Muhd Zainul mengakui sebelum ini beliau bersikap negatif dalam isu vaksin, tetapi berdasarkan situasi hari ini beliau mengambil keputusan menyokong usaha vaksinasi yang dijalankan kerajaan.

“Sebenarnya saya negatif mengenai isu vaksin sebelum ini. Tapi hari ini saya nampak, kita kena bersama kerajaan. Sebab saya renung, berfikir, kerajaan ini bertindak dan bertanggungjawab ke atas semua rakyat. Sebab kaedahnya adalah berdasarkan kemaslahatan atau situasi yang berlaku kini.

“Melihat kepada orang ramai yang perlu dikuarantin, seperti orang tua dan kanak-kanak yang menunggu tanpa ada ubat, saya rasa kasihan,” katanya

Syeikh Muhd Zainul juga berpendapat bahawa kerajaan Perikatan Nasional (PN) sekarang ini melakukan tanggungjawab dengan tepat berbanding dengan kerajaan sebelum ini.

“Ada pun kerajaan pada hari ini adalah kerajaan yang lebih baik daripada kerajaan yang sebelumnya, di mana yang sebelum ini kita hari-hari susah hati.

“Kerajaan yang ada ini kerajaan yang sah melalui undang-undang negara. Saya mengajak kita semua berfikir dengan waras untuk kita bersama menangani isu Covid-19 ini,” katanya sambil merujuk kepada keputusan Majlis Fatwa Kebangsaan yang bersidang pada Disember lalu iaitu mengharuskan pengambilan vaksin.

Katanya, beliau menyokong keputusan Majlis Fatwa Kebangsaan kerana isu pemberian vaksin itu telah dibincangkan oleh mereka yang mempunyai kelebihan untuk mengeluarkan fatwa.

“Berdasarkan kaedah hukum yang kerajaan keluarkan, inilah hukum syarak, jika masih ada rakyat yang tidak mahu ambil (vaksin) terpulang kepada diri masing-masing,” katanya.

Beliau berkata, setiap perkara baharu pasti ada baik dan buruknya, tetapi kesan apabila tidak bersama dengan pendapat jumhur ulama itu adalah lebih besar.


Pengecualian SST kenderaan mungkin dilanjut lagi, kali keempat

Kerajaan dijangka akan melanjutkan lagi insentif cukai jualan dan perkhidmatan (SST) bagi kenderaan selepas ianya tamat pada 30 Jun ini, sekali gus bakal membantu sektor automotif negara pulih semula selepas pandemik Covid-19.

Maybank Investment Bank Bhd (Maybank IB) dalam satu kenyataan berkata lanjutan insentif itu dijangka dibuat susulan keadaan semasa sekarang ini, termasuk gangguan rantaian bekalan, tukaran asing (forex) dan tekanan pengguna.

Maybank IB berkata industri automotif terus terjejas oleh gangguan rantaian bekalan global iaitu membabitkan kekurangan bekalan cip.

Itu, ditambah dengan peningkatan kos bahan dan impak forex, telah menyebabkan kelewatan yang panjang kepada penghantaran kenderaan baharu, tambahnya.

“Dengan tinggal kurang daripada sebulan (sebelum pengecualian tamat), kebanyakan pengeluar peralatan asal kereta sedang bergelut untuk memenuhi pesanan tertunggak mereka.

“Walaupun bakal pengguna, terutamanya daripada pasaran yang sensitif harga, telah mengambil kesempatan daripada SST sebelum tamat pada Jun, hasil bukan lanjutan boleh menyaksikan pembatalan besar-besaran pesanan, mulai Julai, dengan jumlah volum industri separuh kedua (2H) dijangka lemah,” katanya.

NST memetik kenyataan Maybank IB sebagai berkata keputusan lanjutan akan terbukti menjadi pilihan yang popular dan berhemat untuk memerangi isu makro dan sentimen dalam sektor automotif ini, bagi meredakan kekecewaan pengguna dengan tidak penghantaran sebelum akhir Jun 2022.

“Pelbagai pihak khususnya Persatuan Automotif Malaysia (MAA) telah menjadi penyokong kuat dalam isu ini. Satu lagi lanjutan – yang keempat – mewakili pengecualian SST selama 24 bulan, yang bermula pada Jun 2020,” tambahnya.

Terdahulu, MAA menjangkakan harga kereta akan meningkat sehingga 10 peratus jika kerajaan memutuskan untuk tidak melanjutkan pengecualian SST yang akan berakhir hujung bulan ini.

Inisiatif pengecualian cukai kenderaan penumpang termasuk kenderaan pelbagai guna dan kenderaan utiliti sukan jenis CKD dan CBU diperkenalkan kerajaan Perikatan Nasional (PN) melalui Pelan Jana Semula Ekonomi Negara (PENJANA) yang diumumkan bekas Perdana Menteri, Tan Sri Muhyiddin Yassin pada 5 Jun 2020, dan berkuat kuasa mulai 15 Jun hingga 31 Disember 2020.

Ia merangkumi pengecualian cukai jualan 100 peratus bagi model CKD dan 50 peratus bagi model CBU.

Pada 29 Disember 2020, kerajaan mengumumkan lanjutan pengecualian cukai itu untuk tempoh enam bulan sehingga 30 Jun 2021, sebelum melanjutkannya sehingga 31 Disember tahun sama.

Bagaimanapun, sebelum tempoh insentif itu berakhir, Menteri Kewangan, Tengku Datuk Seri Zafrul Tengku Abdul Aziz mengumumkan kerajaan memutuskan melanjutkan pengecualian cukai sehingga 30 Jun ini untuk mengurangkan kos memiliki kenderaan, selain meringankan beban rakyat.

Presiden MAA Datuk Aishah Ahmad berkata peningkatan harga kereta bermula bulan depan tidak dapat dielakkan memandangkan insentif yang diberikan kerajaan bagi membolehkan rakyat menikmati harga lebih rendah, akan tamat.

Beliau berkata insentif yang mula dinikmati sejak Jun 2020 itu bukan hanya membantu rakyat memiliki kereta pada harga lebih rendah, malah membantu melonjakkan permintaan, sekali gus menyokong industri automotif yang bergelut sepanjang tempoh pandemik Covid-19.


Kontrak Azam Baki sebagai Ketua SPRM disambung setahun lagi

Tan Sri Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM), berkuat kuasa Jumaat ini.

Perkara itu dimaklumkan Ketua Setiausaha Negara, Tan Sri Mohd Zuki Ali menerusi satu kenyataan, hari ini.

Beliau dilantik sebagai Ketua Pesuruhjaya SPRM pada 9 Mac 2020 oleh Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, selaras dengan Seksyen 5(1) Akta SPRM 2009.

Azam sudah berkhidmat selama 36 tahun dengan SPRM, yang dahulunya dikenali sebagai Badan Pencegah Rasuah Malaysia (BPR) menurut Berita Harian.


Pelitup muka dalam kawasan sekolah tak lagi diwajibkan

Pemakaian pelitup muka di dalam bangunan dan luar bangunan dalam kawasan sekolah tidak lagi diwajibkan, sebaliknya mengikut pilihan masing-masing, kata Menteri Kanan Pendidikan Datuk Dr Radzi Jidin.

Menerusi video di Facebooknya, Radzi berkata namun demikian, pemakaian pelitup muka masih digalakkan dalam sekolah terutama di tempat ramai orang, lapor Bernama.

“Selain itu, murid-murid yang menaiki bas sekolah diingatkan untuk memakai pelitup pada setiap masa.

“Apa yang paling penting, kita pastikan keadaan sekolah selamat,” katanya.

Dalam pada itu, beliau berkata maklumat lanjut berkaitan pemakaian pelitup muka di sekolah akan disertakan dalam kenyataan media yang akan dikeluarkan pada hari ini.

Radzi berkata demikian berikutan pengumuman Kementerian Kesihatan (KKM) pada 7 Sept lepas yang menetapkan bahawa pemakaian pelitup muka di dalam bangunan kini adalah atas pilihan individu.


1,186 kes baharu, 7 kematian

Jangkitan baharu Covid-19 di seluruh negara semalam (Isnin, 26 September 2022) terus turun kepada 1,186 kes, berbanding 1,608 yang dicatat pada Ahad, lapor Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,833,008 kes, dengan 4,772,630 pesakit telah sembuh, termasuk 1,690 pesakit yang pulih semalam.

Daripada jumlah jangkitan baharu semalam, 762 kes melibatkan individu yang telah menerima suntikan dos penggalak vaksin Covid-19, diikuti 266 kes (penerima dua dos); 153 kes (individu tidak divaksinasi); dan lima kes (individu yang belum lengkap divaksinasi).

Data laman sesawang CovidNOW yang dikemas kini awal pagi tadi menunjukkan sehingga kini sebanyak 24,021 kes masih aktif, turun berbanding 24,532 yang dicatat pada Ahad.

Jumlah itu termasuk, 22,874 pesakit yang masih menjalani kuarantin di rumah, turun berbanding 23,336 pesakit pada Ahad, manakala seorang sahaja pesakit dirawat di PKRC.

Jumlah pesakit yang dirawat di hospital pula turun semula kepada 1,094, berbanding 1,142 pesakit pada Ahad, manakala seramai 52 pesakit dirawat di unit rawatan rapi (51 pada Ahad), dengan 35 daripadanya memerlukan alat bantuan pernafasan (29 pada Ahad).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, tujuh pesakit dilaporkan meninggal dunia akibat komplikasi Covid-19 semalam. Tiada kematian di luar fasiliti kesihatan atau kes ‘brought in death’ (BID).

Semua kes kematian itu direkodkan di Johor; Kedah; Pahang; Perak; Sabah; Selangor; dan Terengganu.

Jumlah baharu itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,357 kes, termasuk 7,731 kes BID.

Sementara itu, satu kluster baharu Covid-19 dilaporkan di Macang, Kelantan, yang melibatkan Kluster Pulai Chondong (kluster pendidikan) melibatkan tujuh kes.


Warisan pula tuntut kerusi KM

Tekanan terus diberikan terhadap Ketua Menteri (KM) Datuk Seri Hajiji Noor berhubung kemelut politik yang berlaku di negeri itu dalam sehari dua ini yang membawa kepada penarikan sokongan UMNO dan Barisan Nasional (BN) kepadanya.

Presiden Parti Warisan Sabah (Warisan) Datuk Seri Shafie Apdal yang sebelum ini berdiam diri, hari ini bersuara sambil menyalahkan Hajiji di atas kekecohan semasa yang melanda politik negeri itu.

Menurutnya, Hajiji harus dipersalahkan atas kekecohan itu kerana mengekalkan jawatan KM selepas Pilihan Raya Umum Ke-15 (PRU15) walaupun Bersatu dan Perikatan Nasional tidak lagi menjadi sebahagian daripada Kerajaan Persekutuan.

Beliau menegaskan Hajiji kini terpalit dengan krisis Perlembagaan dan politik kerana keputusan dan tindakannya keluar daripada Bersatu dan Perikatan Nasional.

Shafie berkata Hajiji kini “bersendirian” dan tiada kepastian mengenai sokongan majoriti DUN dan harus meletakkan jawatan.

“Tiada siapa tahu sama ada beliau kini akan mendapat kepercayaan majoriti dan majoriti Ahli Dewan Undangan Negeri (ADUN) mempunyai hak untuk memilih ahli lain untuk menjadi KM dengan mengemukakan pilihan mereka kepada Yang Dipertuan Negeri pada bila-bila masa,” katanya menurut MalayMail.

Setakat ini, Hajiji mendapat sokongan daripada 15 bekas ADUN Bersatu; masing-masing tujuh daripada Parti Bersatu Sabah (PBS) dan Pakatan Harapan (PH), enam daripada Parti Solidariti Tanah Airku, masing-masing seorang daripada Pakatan Harapan Rakyat Sabah, Parti Progresif Sabah dan PAS Sabah.

Bagaimanapun difahamkan, ADUN PH juga akan memberi sokongan kepada BN dan Warisan membentuk kerajaan negeri baharu, sesuai dengan kerjasama ketiga-tiga parti itu dalam Kerajaan Persekutuan.

Shafie yang membawa 19 ADUN dan tiga ahli Parlimennya menyokong Kerajaan Persekutuan pimpinan Datuk Seri Anwar Ibrahim selepas PRU-15 lalu, mengingatkan bahawa perlu ada pematuhan ketat kepada undang-undang dan Perlembagaan, yang menyatakan pemimpin parti politik yang menguasai majoriti DUN perlu memegang jawatan KM.

Mengikut logik itu, Warisan, yang memperoleh majoriti kerusi selepas PRN 2020, sepatutnya memegang jawatan itu, kerana GRS bukanlah parti berdaftar atau gabungan pada masa itu.

Shafie berkata, sebarang kenyataan Hajiji atau mana-mana penyokongnya daripada kalangan bekas anggota Bersatu untuk menenangkan rakyat tidak akan menghilangkan spekulasi bahawa kedudukan Hajiji sebagai KM tidak boleh dipertahankan.

“Membuat kenyataan membentuk parti politik baharu bagi mengekalkan kedudukannya bukan sekadar bukti ‘lompat parti’ tetapi mengkhianati mandat rakyat Sabah yang mengundi GRS di mana ia diterajui oleh Bersatu dan Perikatan Nasional.

“Kita ikut undang-undang. Ini adalah Perlembagaan. Hajiji bukan pemimpin parti dan tidak mempunyai parti. Dia tidak boleh dipilih tanpa parti. Buat pertama kali dalam sejarah kita, kita dipimpin oleh bukan pemimpin parti,” kata Shafie.

Shafie berkata kini menjadi hak prerogatif ketua negeri untuk memutuskan sama ada Hajiji masih mempunyai sokongan dan locus standi untuk kekal sebagai KM.

“Bukan saya nak suruh dia berundur. Tetapi undang-undang (adalah) jelas di sini,” kata Shafie.

Shafie turut menafikan spekulasi mengenai sebarang rampasan kuasa dan berkata hujah itu berdasarkan undang-undang semata-mata.

“Saya bersimpati dengan mereka yang mengatakan mereka sudah bosan berpolitik. Tetapi ini adalah undang-undang, dan yang salah adalah salah,” katanya.

Menjauhkan diri daripada cubaan yang dikatakan gagal untuk menumbangkan Hajiji Khamis lalu, Shafie berkata bahawa pergeseran antara GRS dan Barisan Nasional (BN) Sabah telah berlaku sejak sekian lama dan beberapa siri peristiwa, termasuk langkah Hajiji meninggalkan Bersatu, memuncak pada malam tadi.

Ketika ditanya sama ada beliau telah berjumpa dengan wakil UMNO untuk membincangkan perkembangan terkini, Shafie tidak menjawab soalan itu secara langsung tetapi berkata Warisan terbuka untuk berbincang dengan sesiapa sahaja mengenai cara menyelesaikan krisis di Sabah.

“Kita lihat bagaimana keadaannya. Tapi kita ikut undang-undang. Jika tidak, kami akan melalui jalan yang sama sekali lagi,” katanya.

“Saya sudah katakan pada awal bahawa parti yang mempunyai kerusi terbanyak harus memegang jawatan itu. Warisan mempunyai kerusi terbanyak. DAP juga telah berdiri di atas tiket Warisan. Jadi kita sepatutnya mengikut undang-undang sebelum ini juga.”


PRU-15: Anak murid ajak ‘tendang’ parti Anwar

Presiden UMNO Datuk Seri Ahmad Zahid Hamidi mengajak rakyat ‘menendang’ Pakatan Harapan (PH) – gabungan parti yang diketuai cikgunya Datuk Seri Anwar Ibrahim, dalam Pilihan Raya Umum Ke-15 (PRU-15), pada 19 November depan.

Pengerusi Barisan Nasional (BN) itu yang sebelum ini adalah kawan rapat Anwar, yakin rakyat tidak akan terpedaya lagi dengan pujukan dan propaganda PH bertujuan memanipulasi fikiran rakyat ini.

Menurutnya majoriti rakyat akan berlaku rasional dengan memilih kestabilan dan kemakmuran, bukan memilih kepentingan politik PH semasa membuat penentuan PRU-15.

“Lebih baik kita ‘tendang’ mereka lebih awal supaya mereka tidak merosakkan negara dan kesejahteraan keharmonian hidup masyarakat sekali lagi,” kata Zahid dalam satu kenyataan hari ini.

Penyandang kerusi Parlimen Bagan Datuk itu yang kini berdepan 87 pertuduhan jenayah, termasuk rasuah, sebelum ini adalah rakan baik Anwar yang juga Presiden PKR, malah kedua-duanya memainkan peranan menjatuhkan kerajaan Perikatan Nasional pimpinan Tan Sri Muhyiddin Yassin.

Anwar sendiri akan bertanding di Parlimen Tambun, Perak.

Mengulas lanjut, Zahid berkata PH sedang memujuk rakyat supaya memilih mereka sebagai kerajaan selepas PRU-15, dan jika prestasi kerajaan itu ‘ke laut’, maka mereka bersedia ditendang sekali lagi.

“Apakah PH fikir begitu mudah rakyat Malaysia dipermainkan dengan propaganda seperti ini selepas rakyat menyaksikan apa yang terjadi hanya dalam tempoh 22 bulan?,” katanya.

Zahid juga mengingatkan bahawa PH telah menyebabkan kemorosotan ekonomi, kewangan negara kucar-kacir, ketidakstabilan politik, keharmonian hidup masyarakat terganggu, dan kebajikan rakyat dikurangkan.

Untuk rekod, negara sekarang di bawah pentadbiran Naib Presiden UMNO sebagai Perdana Menteri sementara Datuk Seri Ismail Sabri Yaakob.

Malaysia sekali lagi menempa sejarah apabila nilai ringgit jatuh ke paras terendah sepanjang masa semalam berbanding dolar Amerika Syarikat iaitu 4.7380, berbanding 4.7250 pada 7 Januari 1998 ketika krisis kewangan dahulu.


Kes naik lagi semalam, 4 kematian

Kementerian Kesihatan (KKM) memaklumkan sebanyak 3,410 jangkitan baharu dilaporkan di seluruh negara dalam tempoh 24 jam semalam (Khamis, 12 Mei 2022).

Jumlah itu meningkat 89 kes berbanding 3,321 yang dicatat pada Rabu, menjadikan kumulatif positif sejak Januari 2020 kepada 4,470,471 kes.

Daripada jumlah kes positif itu, seramai 4,408,043 pesakit telah pulih, dengan 26,826 kes masih aktif, termasuk 25,414 atau 94.7 peratus pesakit menjalani kuarantin di rumah.

Seramai 1,328 pesakit kini dimasukkan ke hospital; 51 dirawat di unit rawatan rapi, dengan 34 daripadanya memerlukan alat bantuan pernafasan, dan 33 pesakit ditempatkan di PKRC.

Individu yang menerima dos penggalak vaksin Covid-19 kekal menjadi penyumbang utama kes harian semalam apabila merekodkan 2,361 kes diikuti 667 (individu lengkap dua dos); 319 (tidak divaksinasi); dan 63 lagi mereka yang belum lengkap divaksinasi.

Data laman sesawang CovidNOW yang dikemas kini tengah malam tadi menunjukkan hanya tiga negeri mencatat peningkatan jangkitan harian semalam.

Selangor mencatat 1,691 kes baharu berbanding 1,220 pada Rabu menjadikan kumulatif positif di negeri itu mencecah 1,349,917 kes.

Johor pula merekodkan 126 kes baharu berbanding 88 pada Rabu, dan Perlis (10 kes baharu, sembilan pada Rabu).

Sementara itu, KKM juga memaklumkan empat pesakit meninggal dunia akibat komplikasi Covid-19 semalam, menjadikan kumulatif sejak Mac 2020 sebanyak 35,602 kes.

Perak mencatat dua kematian, manakala masing-masing satu di Perlis dan Selangor.

Pecahan kes berkaitan Covid-19 di setiap negeri sehingga 12 Mei 2022.


Dasar monetari proaktif kerajaan jamin ringgit, pasaran kewangan stabil: Zafrul

Kerajaan proaktif memastikan kestabilan ringgit dan pasaran kewangan, persidangan Dewan Negara diberitahu hari ini.

Menurut Menteri Kewangan Tengku Datuk Seri Zafrul Tengku Abdul Aziz, kerajaan melalui Bank Negara Malaysia (BNM) memelihara kestabilan kewangan domestik melalui pelaksanaan dasar monetari berhemat, termasuk meminimumkan pendedahan hutang Kerajaan Persekutuan terhadap risiko turun naik pertukaran mata wang melalui penetapan had pinjaman luar negeri, lapor Bernama.

“Kita juga memastikan dasar pertukaran fleksibel kekal menjadi barisan pertahanan pertama Malaysia untuk menyerap kejutan luaran dan pada masa yang sama memastikan aktiviti pinjaman domestik terus disokong,” katanya.

Beliau berkata demikian ketika menjawab soalan tambahan Senator Jefridin Atan mengenai langkah kerajaan untuk meminimumkan impak langkah pengetatan monetari yang agresif oleh Rizab Persekutuan (Fed) Amerika Syarikat (AS).

Tengku Zafrul berkata, kerajaan turut mengekalkan kekukuhan rizab antarabangsa BNM yang dianggarkan berjumlah US$109 bilion (US$1=RM4.44) sebagai penampan mudah tunai bagi memastikan pelarasan kadar pertukaran ringgit yang teratur terutamanya semasa tempoh aliran modal yang besar dan tidak menentu.

“Yang terakhir, kita mesti memastikan institusi perbankan Malaysia kekal berdaya tahan terhadap risiko luaran dan domestik melalui amalan pengurusan risiko yang mantap,” katanya.

Sementara itu, Tengku Zafrul berkata nilai ringgit menurun sebanyak 6.5 peratus berbanding dolar AS sejak Januari hingga 9 Ogos, 2022, sejajar dengan pergerakan mata wang serantau dan negara maju.

Beliau berkata pelbagai mata wang negara lain turut menyusut pada kadar yang lebih tinggi berbanding dolar AS dalam tempoh yang sama.

“Ia termasuk negara jiran kita di Asia seperti Korea yang telah jatuh sebanyak sembilan peratus, United Kingdom, Eropah, Jepun serta negara-negara yang lebih dekat dengan kita seperti Filipina,” katanya.

Prestasi nilai ringgit perlu dilihat secara menyeluruh, katanya sambil menambah bahawa secara puratanya, kadar pertukaran ringgit tidak terlalu terkesan berbanding mata wang rakan dagangan Malaysia.

Menurut Tengku Zafrul, terdapat beberapa faktor luaran yang menyebabkan nilai ringgit merosot sejajar dengan kebanyakan mata wang utama dan serantau lain.

“Pertama, peningkatan mendadak dalam tekanan inflasi terutamanya di AS yang mana kita dapat lihat inflasi naik kira-kira sembilan peratus yang telah mendorong Fed serta beberapa bank pusat untuk meningkatkan kadar dasar dengan lebih pantas yang boleh menjurus kepada persekitaran kewangan global yang lebih ketat.

“Faktor kedua ialah keadaan geopolitik di Rusia dan Ukraine, manakala faktor ketiga adalah kelembapan ekonomi China, kerana China iaitu rakan dagangan utama Malaysia dan polisi Covid-19 yang begitu konservatif telah menyebabkan rangkaian bekalan agak terganggu,” katanya.

Beliau menjawab soalan tambahan Senator Md Nasir Hashim berkenaan faktor-faktor luaran lain yang dijangka menyebabkan nilai ringgit terus merosot selain faktor pengukuhan dolar AS.


Bersatu serah mahkamah keabsahan empat MP Sabah

Bersatu akan memfailkan permohonan kepada mahkamah untuk memutuskan keabsahan empat kerusi Parlimen dimenangi wakil rakyatnya atas tiket Gabungan Rakyat Sabah (GRS) pada Pilihan Raya Umum Ke-15 (PRU-15).

Tindakan itu dibuat berikutan keputusan Yang Dipertua Dewan Rakyat, Datuk Johari Abdul yang sebelum ini membenarkan empat wakil rakyat berkenaan mengekalkan kerusi Parlimen masing-masing.

Naib Presiden Bersatu yang juga Ketua Badan Pimpinan Negeri Bersatu Sabah, Datuk Seri Dr Ronald Kiandee berkata, peguam parti sedang dalam proses untuk mengumpul dokumentasi yang diperlukan sebelum sedia dibawa ke mahkamah nanti.

“Ini sedang dilakukan oleh peguam yang dilantik dan akan dikemukakan dalam masa terdekat. Selepas siap proses pengumpulan dokumen ini, maka ia akan dikemukakan kepada mahkamah.

“Yang penting ia mesti diselesaikan melalui undang-undang kerana Presiden Bersatu sebelum ini tidak berpuas hati dengan keputusan Speaker Dewan Rakyat.

“Speaker Dewan Rakyat telah melakukan beberapa kekhilafan dan tidak melihat kepada fakta-fakta yang kami kemukakan. Jadi, satu-satunya cara ialah mendapatkan keputusan daripada mahkamah dan kami tiada halangan berhubung perkara ini.

“Ada yang cakap kes ini mungkin mengambil masa terlalu lama, tetapi tidak mengapa. Kami boleh minta dipercepat bagi kes-kes yang mustahak seperti ini,” katanya menurut Utusan.

Bulan lalu, Presiden Bersatu, Tan Sri Muhyiddin Yassin tidak berpuas hati dengan keputusan Johari yang didakwa telah membuat tafsiran khilaf berhubung kedudukan kerusi empat ahli Parlimen yang dimenangi pada PRU-15.

Empat wakil rakyat terlibat adalah Datuk Armizan Mohd Ali (Papar); Khairul Firdaus Akbar Khan (Batu Sapi); Datuk Jonathan Yasin (Ranau) dan Matbali Musah (Sipitang).

Muhyiddin berkata, Johari memutuskan bahawa mereka telah menyertai GRS pada 27 Oktober tahun lalu, sekali gus menyaksikan keahlian mereka dalam Bersatu gugur serta-merta pada waktu itu selaras dengan Fasal 10.2.3 perlembagaan parti tersebut.


Rafizi salahkan Najib aset Petronas dirampas Sulu, rancang lapor polis

Tindakan undang-undang telah diambil ke atas pertelingkahan dengan individu mendakwa waris kesultanan Sulu sejak zaman Datuk Seri Najib Razak sebagai perdana menteri (PM), walaupun beliau mendakwa isu itu berpunca daripada kegagalan kerajaan Pakatan Harapan (PH).

Timbalan Presiden PKR Rafizi Ramli berkata beliau bercadang membuat laporan polis di seluruh negara terhadap kegagalan dan kecuaian bekas PM itu yang menyebabkan harta kerajaan – Petronas dan badan lain – terdedah kepada rampasan di seluruh dunia.

“Najib cuba mempengaruhi persepsi atas dua sebab: Pertama, memainkan sentimen perkauman dengan pendekatan Pilihan Raya Umum Ke-15 (PRU-15).

“Kedua, untuk mengalihkan pendapat rakyat Malaysia daripada realiti iaitu tindakan undang-undang yang membawa kepada rampasan aset Petronas sebenarnya bermula daripada keputusan Najib sendiri sejak beliau menjadi perdana menteri.

“Malah, kerajaan beliau ketika itu telah dimaklumkan mengenai perkara berkenaan seawal 2017,” kata Rafizi dalam kenyataan hari ini.

Bekas Ahli Parlimen Pandan itu juga mendakwa dalam satu kenyataan bahawa Najib telah berusaha untuk mengalihkan tumpuan kepada bekas Peguam Negara Tommy Thomas bagi membina persepsi perkauman berhubung pilihan pentadbiran PH untuk melantik tokoh bukan Melayu yang akhirnya menggadaikan kedaulatan negara.

Selain itu, Rafizi merujuk kepada perenggan 21 muka surat 23 kertas keputusan timbang tara bertarikh 28 Februari 2022, yang dilampirkan melalui pautan Google Drive, menyatakan bahawa: “Tuntutan menyampaikan notis awal niat untuk memulakan timbang tara, bertarikh 2 November 2017 , menurut Surat Ikatan (selepas ini, Notis Niat untuk Memulakan Timbang Tara) di Kedutaan Malaysia di Madrid (Sepanyol”).

“Semakan ke atas kertas keputusan proses timbang tara (“arbitration”) bertarikh 28 Februari 2022 jelas menunjukkan bahawa pentadbiran Najib telah dimaklumkan mengenai tindakan undang-undang yang boleh membawa kepada tindakan menyita aset ini,” katanya.

Beliau menyertakan dokumen keputusan timbang tara sebanyak 124 muka surat untuk makluman rakyat Malaysia. https://drive.google.com

Rafizi juga berkata Najib telah terperangkap dengan skandal 1Malaysia Development Berhad (1MDB) apabila notis fasa awal prosiding diserahkan, mengatakan bahawa pentadbiran bekas PM itu sibuk dengan menutup skandal itu pada tahun terakhirnya sebelum kalah PRU14.

Pada Selasa, Mahkamah Rayuan Paris membenarkan permohonan Putrajaya untuk menggantung keputusan sebelum ini yang mengisytiharkan liabiliti Malaysia terhadap penyelesaian bilion ringgit yang dituntut oleh waris sultan Sulu.

Mengulas lanjut Rafizi berkata rakyat sedia maklum bahawa pentadbiran Najib sebelum ini juga yang membuat keputusan menghentikan bayaran (mengikut perjanjian yang diwarisi Kerajaan Persekutuan) kepada waris Kesultanan Sulu dalam 2013.

“Hakikatnya, keseluruhan aset negara yang dimiliki oleh syarikat dan badan kerajaan seperti Petronas, MARA dan lain-lain kini terdedah kepada tindakan disita akibat kecuaian dan kegagalan Najib semasa menjadi Perdana Menteri.

“Mujurlah aset yang dikenakan tindakan sita itu telah pun dijual oleh Petronas terlebih dahulu dan semua hasil urusniaga telah dipulangkan. Kita bernasib baik kerana pimpinan Petronas lebih bijak merancang dan menangani risiko berbanding Najib dan menteri-menterinya dahulu.


Penerima bantuan JKM meningkat

Kementerian Pembangunan Wanita, Keluarga dan Masyarakat (KPWKM) menjangkakan penerima bantuan Jabatan Kebajikan Masyarakat tahun ini meningkat kepada 550,000 individu, berbanding 517,414 tahun lalu.

Jangkakan penambahan penerima itu elari dengan keputusan kerajaan untuk menaikkan kelayakan permohonan bantuan kebajikan dengan menggunakan Paras Garis Kemiskinan (PGK) Makanan 2019 iaitu RM1,169 berbanding RM980 sebelum ini.

Menterinya, Datuk Seri Rina Mohd Harun berkata kira-kira 71 peratus atau RM1.772 bilion daripada RM2.5 bilion perbelanjaan mengurus untuk KPWKM tahun ini akan disalurkan kepada bantuan kebajikan di bawah JKM bagi membantu mereka yang memerlukan untuk kelangsungan hidup.

“Kementerian menjangka menerima banyak permohonan daripada mereka yang terkesan. Untuk itu, saya telah minta supaya pemprosesan perlu dipercepat dengan menggunakan teknologi yang memudahkan mereka (penerima),” katanya dalam sidang media selepas menghadiri Perhimpunan Bulanan KPWKM di Putrajaya, hari ini.

Sementara itu, Rina berkata hasil tinjauannya terhadap mangsa-mangsa banjir di pusat pemindahan sementara (PPS) mencadangkan agar penyampaian bantuan makanan yang sudah siap dibungkus menggunakan teknologi “retort”, lapor Bernama.

Tinjauannya mendapati PPS cukup dengan makanan dan barangan keperluan asas, namun terdapat pembaziran dari segi makanan kerana makanan siap masak yang dibungkus mudah rosak atau basi.

“Sudah tiba masanya untuk kita memperluaskan lagi penggunaan makanan dengan bungkusan teknologi retort atau penstrilan, ia menjadikan makanan tahan lebih lama, segar dan mudah disediakan,” katanya.

Dalam pada itu, Rina berkata untuk tahun 2022, kementerian akan terus memfokuskan kepada usaha memperkukuhkan mutu perkhidmatan, memastikan keberkesanan program yang dirancang dan memperkasa golongan wanita secara lebih komprehensif.

Beliau berkata enam agensi kementerian iaitu JKM, Yayasan Kebajikan Negara (YKN), Jabatan Pembangunan Wanita (JPW), Lembaga Penduduk dan Pembangunan Keluarga Negara (LPPKN), Institut Sosial Malaysia (ISM) dan Lembaga Kaunselor Malaysia (LKM) akan digembleng bersama untuk memastikan fokus untuk tahun ini dapat dicapai.

“Untuk tahun ini, kita tak nak bergerak dalam silo. Sebagai contoh, apabila berlaku banjir dulu kita hanya nampak JKM, tapi sekarang saya nak gerakkan semua (agensi) membantu mangsa banjir,” katanya.